Amaitzear da Zinemaldiaren 58. edizioa — Eibar.ORG | Eibarko peoria\nHemen zaude: Hasiera / Blogak / Harrikadak / Amaitzear da Zinemaldiaren 58. edizioa\nAmaitzear da Zinemaldiaren 58. edizioa\nMikel Iturria 2010/09/25 12:01\nUrtean zehar pelikula gutxi ikusten dituen horietakoa naiz. Telebistaren agintea azkar astintzen dut etxean eta kosta egiten zait zinema aretoetara joatea.\nNormalean, Zinemaldiaren garaian hiruzpalau ikusten ditut. Aurten, berriz, bi jai-egun hartu eta filmak ikusten egon naiz: lehenengoan, hiru; bigarrenean, lau. Uste dut muga-mugan egon naizela, hortik aurrera erokeria baita film gehiago ikustea. Ondo pasa dut eta, ahal badut behintzat, datorren urtean ere antzekoa egiteko asmoa daukat.\nGuztien artean gehien gustatu zaidana atzo arratsaldean ikusi nuen: Barney´s version. Bikaina Paul Giamatti eta pare-parean Rosamund Pike (bertatik bertara ikusi nuen eta ze guapa, gainera). Aurretik, Chicogrande, 2010eko Kimuak uzta, Cirkus Columbia, Amigo, Aita, Cerro Bayo, Agua fría de mar, Addicted to love eta, ondoren, Poetry ikusi ditut.\n1.- John Sayles-ena kenduta, ez dago Estatu Batuetako filmik zerrenda horretan: Kanada, Mexiko, Euskal Herria, Bosnia, Argentina, Costa Rica, Txina, Hego Korea.\n2.- Hiru filmetan alzheimerra ageri da gai gisa (pisu gutxiago edo gehiagorekin): Addicted to love, Poetry eta Barney´s version. Eta Pasqual Maragalli buruzko Bicicleta, cullera, poma ikusi ez dudala.\n3.- Gehienak erritmo motelekoak izan dira. Aita filmeko etxezainak dioen bezala: Mantso doa Historia, azkarregi bizitza. Zinemak motelduko gaitu?\n4.- Maila honetako zinemaldi batek dirua behar du, konpetentzia gero eta handiagoa baita. Futbol talde batek Champions League-a jokatzeko gutxieneko aurrekontu bat behar duen bezala. 6 milioiren bueltan dabil zinemaldia, baina beste 1 edo 2 beharko lituzke.\n5.- Mikel Olacireguik hamar urte egin ditu zuzendari gisa (zorionak egindako lanagatik). Jose Luis Rebordinosek hartuko du lekukoa. Pertsonarik egokiena Donostiako Zinemaldia aurrera eramateko.\netiketak: donostia, zinemaldia\nEz dakienak dio:\nNik ez diat ezagutzen, hik bai omen. Galderarik sinpleena, zergatik "pertsonarik egokiena"?\nDonostia Kulturako zinema programazioaren arduraduna da Rebor eta hori izango da bere ardura abenduaren amaiera arte. 20 urte baino gehiago daramatza Beldurrezko eta Fantasiazko Zinemaren Astea zuzentzen, Nosferatu programa, Giza Eskubideen Zinemaldia, 15 urte Zinemaldian bertan... Zinemaz asko jakiteaz gain, pasioz bizi du ofizioa den afizioa. Errespetuz jokatzen duen pertsona bat da, elkarrizketaren aldekoa beti eta aurpegia ematen duen horietakoa.\nNahikoa saltsa izango da krisi ekonomiko garai hauetan lau erakunde patrono gisa dituen zinemaldia zuzentzea, baina bera da pertsona egokiena. Alde horretatik lasai nago.\nTabakalera aurrera atera izan balitz, bertan egongo litzateke seguruenik. Baina ez da atera Joxeanen proiektua.\nKoldo Almandozek Berrian gaur sinatutako zutabearen izenburua: Rebor de Niro. Bertan aipatzen du:\n"Zinemaldiko zuzendari berria ezagutzen dugunok, badakigu solasaldia, eztabaida eta zinemarekin zerikusia duen edozein saltsatan aritzea zenbat gustatzen zaion. Beren iritziak gordetzen ez dituzten horietakoa da, eta zuzentasun politikoa ez da bere adierazgarrietako bat".


Ertzak / Ezkerrari erradiografia\nEzkerra krisian dago? Birpentsatu beharra dago? Europan, Espainian eta Euskal Herrian, nork ordezkatzen du ezkerra eta zein da bere egoera? Eskuinak nola lortu du hainbeste herritarrekin konektatzea? Jule Goikoetxea, Asier Blas eta Hedoi Etxarterekin hitz egin dugu.


Eskutrebe Zerbitzua Lagun Aroren etxe-asegururako\n2018, 20 uztaila\nGuztiok zahartzen gara, baita etxebizitza ere. Askotan, denboraren poderioz edo erabileragatik, kalte txikiak agertzen hasten dira; hasiera batean, inor ez da haietaz jabetzen edo haiekin bizitzen ikasten dugu, baina, luzarora, gogaikarriak bihurtzen dira eguneroko bizitzarako.\nZiur badakizula zertaz ari garen: leiho bat ez dago behar bezala isolatuta eta airea sartzen da; lanpara bat jarri behar da, baina ez dituzu horretarako beharrezkoak diren tresnak; dutxatzen ari zarela euskarria askatu egiten da… Eta zer esanik ez negua iristen denean eta erradiadoreak purgatu behar direnean.\nDenbora-faltagatik edo, besterik gabe, ezjakintasunagatik, etxebizitza bat dutenen erdiek baino gehiagok konponketa-zerbitzu bat kontratatu behar izan dute errazak diruditen baina, azkenean, garesti atera daitezkeen zeregin horiek egiteko.\nKonponketetan aitzindari den enpresa batek Espainia osoko 1.000 jaberi baino gehiagori egindako inkestan ageri denez, lau espainoletik hiruk pintura- eta brikolaje-lanak egiten dituzte.\nEtxebizitza nagusien % 74k etxebizitza-aseguru bat dute; hau da, Espainiako lau familiatik hiruk aseguratzen dute etxebizitza, 2017ko Estamos Seguros txosteneko datuen arabera. Ohiko etxebizitza aseguratzen duten familiak batez ere Euskal Herrikoak dira. Autonomia-erkidego hori batezbestekoaren oso gainetik dago, etxebizitzen ia % 90 baitago aseguratuta. Arrazoiak, funtsean, historikoak dira, eta aseguru hori maiz kontratatzea eragin dute. 1983ko udan izan zen «tanta hotz» deiturikoaz ari gara; haren ondorioz, bere ondarea aseguratu behar zuela konturatu zen euskal gizartea.\nOhiko etxebizitza aseguratzen duten familiak batez ere Euskal Herrikoak dira.\nGalizian, Balearretan eta Kanarietan dago etxebizitza nagusia aseguruaren bidez babesteko joera txikiagoa, baita Ceutan eta Melillan ere.\nEtxeko konponketa txikiekin laguntza behar baduzu, Eskutrebe Zerbitzua eskaintzen dizugu. Profesional espezialista baten esku-hartzea eskatzen ez duten lanekin lagunduko dizu.\nZer konponketa egiten ditu Eskutrebe Zerbitzuak?\nFaktore horiek guztiak kontuan hartuta, Lagun Aro Aseguruak enpresak urteak daramatza etxe-aseguruetan Eskutrebe Zerbitzua eskaintzen. Estaldura bat da, eta egin ezin dituzun edo egiten ez dakizkizun etxeko konponketak egiteko balio du:\nSukalde, bainugela eta zurezko osagarrietako altzarien ate txikietan bisagrak aldatzea.\nLeihoak isolatzea: beiraren eta markoaren artean burleta jartzea eta beira silikonarekin finkatzea.\nKit motako altzariak muntatzea.\nZurezko aulki, mahai eta oheak kolatzea.\nEntxufe eta etengailuetako edergarriak, bonbillak, neonezko hodiak, fluoreszenteak eta pitzarazgailuak jarri edo aldatzea.\nLanparak, pareta-argiak edo plafoiak jartzea, kableatua aldatu beharrik ez baldin badago.\nAskatutako txorrotak doitzea eta haien zapatak aldatzea, baldin badauzkate.\nBainuontzi, dutxa, konketa eta harraskak silikonarekin zigilatzea.\nDutxa-telefonoaren euskarria jarri eta konexioa egitea, apal solteak, apalategiak eta, instalazio elektrikoak aldatu behar izan gabe, termofluidoak jartzea eta akaberako pletinak, bi zoru desberdinen arteko juntura-estalkiak eta paretaren izkinako babesgarria jartzea.\nAzuleju-estaldurarik gabeko hormetako zulo txikiak estaltzea.\nMekanismorik gabeko pertsiana biribilgarriak eta kutxan ezkutatu gabekoak konpondu edo jartzea.\nOso estaldura interesgarria da; profesionalek egiten dituzte konponketak, eta, logikoa denez, ez dira sartzen ez piezak ez materialak.\nEskutrebe Optimoa zerbitzua dugu Etxea Optimoa etxe-aseguruan, baita Etxea Maizterra etxe-aseguruan ere, alokairuan bizi bazara. Urtean behin erabil dezakezu, gehienez bi orduz. Eskutrebe Plus zerbitzua ere eskaintzen dugu, Etxea Plus etxe-aseguruan. Urtean bitan erabil dezakezu, gehienez hiru orduz aldi bakoitzean.\nBegiratu Lagun Aroren etxe-aseguruen modalitate bakoitzean sartzen diren estalduren konparazio-taula.\nTags: Eskutrebe Zerbitzua, estaldurak, etxe-asegurua, etxebizitza


Jimmy Barnatan & The Cocooners — Gaztelupeko Hotsak\nHemen zaude: Hasiera → Agenda → Jimmy Barnatan & The Cocooners\nShowak ez du etenik izan behar, eta Rock and Rollak, musikaren adierarik hertsienetik harago, ikuskizunaren eta entretenimenduaren sinonimo behar luke beti. Ihes egiteko eta erantzuteko ahalmena duen tresna behar luke, jarrera eta errebeldia behar luke joerak eta modak alde batera utzirik, muturrera eramandako bizimodua behar luke merkataritza eta politikoki zuzena diren kontuez harago. Eta Barnatán aldakorrak eta balioanitzak bere bosgarren eta azken lan honetan bide horretatik jarraitzen du eten gabe, bere ikonografiari leial eta azken urteetan ikasitako guztiari jarraiki, betiko amerikar musikaren eraginak eta zatiak bilduz argi eta garbi utziz ez dagoela musikarik ikuskizunik gabe ez eta ikuskizunik musikarik gabe.\nEszenaratze interesgarri eta ustez oso zirraragarri bat izatetik harago, musikaren ikuspegitik zehaztasun osoz kalkulatutako lana da "Bourbon Church" Barnatánek berak eta Sergio Gonzálezek konposizioan osatzen duten tandemari esker, ohi bezala The Cocooners taldeko kideak lagun, Rubén Rodríguez baterian eta Dani Simons baxuan. Berriz ere, jatorriko musikatik abiatzen dira beren kontzeptu besterenezinak sortzeko, hasiera-hasieratik gospelak aberasturik The Cocoonettes taldearen ekarpenarekin (Xenia San Jose, Carol Martin, Mabel Sierra, Mara Mena, Isabel Palacios, Berta López eta Lara Rodríguez).\nJavier López Jatok (“Javeta”) grabatua da Vu meter estudioetan. Funkaren eta Rockaren erdibidean ibiltzen da taldea “Living on the Highway” gaian, eta jarraian rock sendoenera egiten du “Blah, Blah, Blah” abestian, betiere The Cocoonettes taldeak babesturik. Barnatánen ahozko pasarte berezia nagusitzen da tarteko denboran, eta “Like the grown needs the rain” gaia berrogeita hamargarren urteei eta bluesari egiten zaien omenaldi bihurtzen da Sergio Gonzálezen gitarrari esker. “Strange fly of the bird” abestiak, Bossa estiloan, inflexio puntu bat marrazten du grabazio honetan soilik taldearen musika eremu zabala handiago bihurtzeko; berriz ere, aipagarria Barnatánen ahotsaren ekarpena.\nPrintzipioen adierazpen hutsa da "Bourbon Church", laburbildu egiten du lan honen kontzeptua: funketik igaro eta, Barnatán erreberendoaren eskutik eta The Cocoonettes taldearen azken txanpa biziaren eskutik, zeremonia gospel bilakatzen da liturgia. “Oceans of Caresses” gaiak lasaialdi bat dakarkigu popera hurbiltzen den estiloaren ildotik, segur asko disko honetako pieza eklektikoenetako bat izango da. "In Memorian" harribitxiak agerian uzten digu nola idatzi behar den rock balada bat, ederra da letra, emozioz betea, bizia, eta zirraragarria errepika. Taldearen aldakortasunak berriz eramaten gaitu amerikar musikara “I´m alone” gaiaren bidez, kasu honetan Mendebaldeko Country musikan inspiratuta. Jarraian "Rocking & Swimming & Rocking on", Blusaren bidean egindako beste urrats bat, shuffle ukituekin, ezin bestela izan zitekeen bezala Sergio Gonzálezen gitarra ezin biziagoaren eta bateria indartsuaren bidez mihiztatua eta berriz ere The Cocoonettes taldeak gospelaren zerura eramana. “Back way home” gai biziak eta sailkatu ezinak eta “Distance with your lies” hipnotizatzaileak ematen diote amaiera "Bourbon Church" diskoari.\nShowak Barnatán erreberendoaren eskutik helduta jarraitzen du aitzina. Musika eta entretenimendua, jarrera bat merkataritzatik edo besterik gabe zuzena denetik harago. Bere ikonografiari leial, berriz ere utzi du agerian ez dagoela musikarik gabeko ikuskizun txukunik. Oraingo honetan “Bourbon Church” izena du benetako ikuskizunak.


Rilako monasterioa - Wikipedia, entziklopedia askea.\nRilako monasterioa (bulgarieraz: Рилски Манастир, Rilski Manastir) X. mendean sortu zuen Ivan Rilski bezala ezaguna den San Joan Rilakoa, Bulgariako Eliza Ortodoxoak santu gisa gurtzen duen eremutarra. Monasterioa Bulgariako mendebaldean, Rila mendietan dago, Rilski ibaiaren haran sakon batean. Sofia hiriburutik 120 kilometrotara dago. 1983tik Unescok Gizateriaren Ondarea bezala sailkatu zuen. Bulgariako helburu turistiko garrantzitsuenetariko bat da eta benetako sinboloa bulgariarrentzat.\nMunicipality of Bulgaria\n42°08′00″N 23°20′25″E / 42.133333333333°N 23.340277777778°E / 42.133333333333; 23.34027777777842°08′00″N 23°20′25″E / 42.133333333333°N 23.340277777778°E / 42.133333333333; 23.340277777778\n1.173 m, itsas mailaren gainetik\nTradizioz, monasterioaren fundazioa Ivan Rilski ermitauari egotzi zitzaion; berak eman zion izen hori. Eraikuntza Petri I.a Bulgariakoaren (927-968) erregealdia egin zen. Ivan ermitau gisa Rila mendietan erretiratu zen. Bere hagiografiak kontatzen du santua hilkutxaren itxurako zuhaitz baten zuloan bizi zela. Bere santu ospea laster zabaldu zen eta bere eredua jarraitu nahi zuten beste batzuk elkartu zitzaizkion. Komunitatea ondasun materialik gabeko kobazulo batean bizi zen, monasterioaren kokalekutik oso gertu. Eraikinak bere dizipuluek altxatzen zituzten bitartean, instrukzioen bila harengana joaten ziren. Santua hil zenean bere hilobia gune sakratua bihurtu zen eta monasterio primitiboa konplexu handiago bihurtu zen. Erdi Aroko Bulgariako bizitza espiritual eta sozialean paper garrantzitsua izan zuen.\nSortu zenetik, Rila monasterioa Bulgariako agintariek finantzatu eta errespetatu dute. Dohaintza garrantzitsuak egin ziren Bulgariako Bigarren Inperioan Otomandar Inperioak lurraldea okupatu arte. Monasterioa XII eta XIV mendeen artean bere gailurrera iritsi zen.\nRila monasterioa gaur egungo gunean Hrelyu jaun feudalak berreraiki zuen XIV. mendearen lehen erdian. Konplexuko eraikin zaharrenak garai horretakoak dira: Hrelja dorrea (1334-35), ondoko eliza txiki bat (1343), apezpikuaren tronua eta grabatu ederrez apaindutako ateak. Hala ere, otomandarren joan-etorriak XIV mendearen amaieran inkursio ugari egin zituzten eta XV. mendearen erdialdean monasterioa suntsitu zuten.\nMara Branković sultanari, Errusiako Eliza Ortodoxoari eta Athos mendiko San Panteleimon monasterioaren dohaintzei esker, Rila monasterioa XV mendearen amaieran berreraiki zuten, Dupnica eskualdeko hiru anaien eskutik. Gainera, sultanaren eraginari esker, Ivan Rilskiren erlikiak 1469an Tarnovotik konplexu berrira eraman zituzten.\nKonplexuak bulgariar hizkuntza eta kultura babesleku gisa izan zen Bulgaria okupatuta egon zen garaietan. Bulgariako Pikzunde Nazionalaren garaian (XVIII-XIX. mendeetan), monasterioa 1833an erre egin zen. 1834 eta 1862 bitartean berreraiki zuten herrialde osoko bulgariar aberatsen laguntzaz, Alexi Rilets arkitektoaren proiektuaren arabera. Egoitzako eraikinen eraikuntza 1816an hasi zen eta kanpandegi bat gehitu zitzaion Hrelyu dorreari, 1844an. Neofit Rilskik, bestetik, monasterioan eskola bat sortu zuen.\nMonasterioa ezaguna da Vassil Levski, Gotse Delchev, Peyo Yavorov eta beste bulgariar iraultzaileak bertan ezkutatu zirelako. Monasterioko multzoa, Bulgariako Pizkundeko maisulan gehienak bezala, Monumentu Historiko Nazional izendatu zuten 1976an eta 1983an monasterioa Unescok Gizateriaren Ondare izendatu zuen. 1991az geroztik Bulgariako Eliza Ortodoxoaren Sinodoaren menpe dago.\n2002ko maiatzaren 25ean, Joan Paulo II.ak, Bulgariara egin zuen erromesaldian, Rila monasterioa bisitatu zuen.\nMonasterioa mendien artean dago.\nYoutubeko bideoa: Rilako monasterioa eta mendiak.\n(Ingelesez):Monasterioaren webgune ofiziala.\nMultimedia: Rila Monastery\nAzken aldaketa 17 iraila 2020(e)an, 10:19(e)tan\nOrriaren azken aldaketa: 17 iraila 2020, 10:19.


Badakizu Getxon euskaraz hainbat ekimen antolatzen direla? Horien berri izaten duzu?\nErantzuna pentsatzen bazabiltza…lasai, guk badaukagu horren konpondibea:\nZer egin behar da asteartero informazio hori jasotzeko?\nHarpidetu zaitezte gure euskararen agendan eta disfrutatu!\nEz zaizue damutuko ;


"Bertsoa gogorragoa da baina bete ere gehiago egiten du" - bertsoa.eus\nAnjel Larrañaga (Azkoitia, 1947) lagunarte giroan eta santa eskeko kopletan hasi zen bertso bidea egiten. 1980an Txapelketa Nagusiko finalean sartu zen.\nAnjel Larrañaga (Azkoitia, 1947) lagunarte giroan eta santa eskeko kopletan hasi zen bertso bidea egiten. 24 urterekin eman zuen pausoa, Zumaian gazte sariketa batean izena emanda. Bigarren gelditu zen, Patxi Etxeberriaren atzetik. 1980an Txapelketa Nagusiko finalean sartu zen, etenaldiaren ondorengo hartan, Baldan, Xabier Amurizak lehenengo txapela jantzi zuen hartantxe.\nGeroztik hamaika plaza egina da, batez ere librekoak eta, aitortu duenez, hortxe gozatu da gehien. Bere bertso bilduma ere argitaratuko da datozen urteetan, Auspoa sailaren eskutik.\nAnjel Larrañagak bertsoa eta trikitia, bere bi pasioak uztartu ditu bere ibilbide luzean. Bi lanak egin ere bai emanaldi askotan. Aitortu bertsoa gogorragoa dela, "baina, ondo ateratzen denean norbera bete ere gehiago igual".\n100 bertso sorta inguru eta doinu berri asko\nFesta lana bihurtuz liburu diskoa osatu berri du, Lankuren eskutik eta Joxean Agirrek idatzita. Iker Allur aritu da soinujole. Bere biografia, hainbat iruzkin (bertsolaritza aldetik Andoni Egañarena) eta bederatzi diskotan ondutako letrak dakartza. 100 letra inguru egin ditu Larrañagak, gehienak bertsoak: zortziko handi, txiki, hamarreko txiki...\nEta sortak bakarrik ez. Doinuak ere asko Larrañagak berak eginak dira. Horietakoren bat erromeritik bertso plazara ere iritsi izan dena, agurretan: 'Kupela kupela'.\nGaurko bertsolaritzaz, berriz, bertsolaritza oso ondo ikusten duela eta harrigarrizko maila dagoela nabarmendu ditu Larrañagak.\nEta orain arte bezalaxe, plazan jarraitzeko gogoz dago.


5G teknologia ezartzeko laguntzak eskatzeko azken astea - SPRI\nAlbisteak 19 urria, 2021\n5G teknologia ezartzeko laguntzak eskatzeko azken astea\n2021eko Enpresentzako 5G Programak 1,7 milioi euro eskaintzen ditu euskal enpresa-sarean 5G teknologiak ezartzeko proiektuak laguntzeko\nAste honetan amaitzen da Eusko Jaurlaritzak bultzatutako Enpresentzako 5G Programaren laguntzak eskatzeko epea, 1,7 milioi euroko aurrekontuarekin. Ekimen honen helburua euskal enpresa-sarean 5G teknologiak ezartzeko proiektuak babestea da, ekonomia produktiboaren eta zerbitzuen trantsizio digitalean aurrera egiteko. Laguntza horien helburua da, halaber, ezarpen horiek eredu izatea eta gero eta enpresa gehiagok teknologia horren alde egitea, lehiakortasuna hobetzeko.\nEnpresentzako 5G Programak itzuli beharrik gabeko 100.000 eurorainoko diru-laguntzak eskaintzen ditu enpresa eta urte bakoitzeko, eta produktibitatea hobetuko duten 5G teknologietan oinarritutako inbertsioei aurre egiteko laguntza eskaintzen du. Gainera, 5G sareak ezartzeko beharrezkoak diren aholkularitza- eta ingeniaritza-gastuak barne hartzen ditu programak.\nProiektu bakoitzak gastu eta inbertsioen % 75eko diru-laguntza jaso dezake, gehienez 100.000 euro proiektuko. 12 hilabete izango dira ezarpen-inbertsioak egin ahal izateko, baina epe hori bi urtez luzatu ahal izango da, organo kudeatzaileak baimena eman ondoren.\nPrograma Euskal Autonomia Erkidegoan jarduera-zentro bat duten era guztietako pertsona fisiko eta juridikoei zuzenduta dago, haien jarduera eta enpresaren tamaina kontuan hartu gabe. Enpresentzako 5Ga erabil daiteke, adibidez, 4.0 Industriako teknologiekin lotutako proiektuetan, energia-kontsumoa edo energia-eraginkortasuna hobetzen duten energia- eta ingurumen-trantsizioko proiektuetan, edo trantsizio sozio-sanitarioarekin lotutako proiektuetan.\nLaguntzak eskatzeko azken eguna ostirala da, urriaren 22a, 23: 59etan, hain zuzen ere.\nSPRI Taldeak euskal enpresentzako finantzaketa-tresnak ditu, haien susperraldia errazteko, balio erantsian zein merkatuetan egiten duten aurrerapen lehiakorra bultzatzeko, eta enpresa-proiektu berriei ekiteko. Bateratu, Gauzatu, Renove Industria 4.0 edo Renove Makineria bezalako finantzaketa programei buruzko informazio gehiago lor dezakezu hemen.\nDeep Dive-ak, teknologietan murgiltzeko jardunaldiak\nErdieroaleen krisiak sekulako bultzada eman dio Fagor Electrónica-ren jarduerari\nCristina Oyón: “Jarduera industrialaren deskarbonizazioa bultzada handia izan liteke gure sektore batzuentzat”


"Correaren gobernuak ez du onartzen estatu nazio-anitza Ekuadorren"\nNelly Arrobo Fundación Pueblo Indio del Ecuador-eko kide da, hogei urtez herri indigenen eskubide eta duintasunaren alde lan egin duen taldea. Xede horrekin sortu zuen Leonidas Proaño apezpikuak, eliza katolikoaren korronte nagusiekin bat ez zetozen beste hainbat apaizek ere Latinoamerikako hainbat herritan egin duten moduan. Erronka hori Nelly Arrobok hartu zuen bere gain, beste lau kiderekin batera, eta urte hauetan guztietan hamaika proiektu gauzatzeaz gain, Ekuadorren bizi izan diren indigenen mugimendu politikoak lagundu dituzte.\nNelly Arrobo, FundaciÃ³n Pueblo Indio del Ecuador-eko kide Dani Blanco\nZeintzuk dira fundazioaren helburuak?\nBatetik, herri indigenena mugimendu indartsua izatea, euren autodeterminazioak Ekuadorreko gizartearen baitan presentzia izan zezan, gizarte hau berez nahiko baztertzailea eta arrazista izan baita herri indigenekin. Bigarrenik, eliza katolikoaren bidetik eliza indigena sortzea, eta hau askoz zailagoa izan da. Proaño apezpikuaren iritziz, indigenen espiritualitateak bat egiten du naturarekin eta komunitatearen zentzuarekin, eta ikuspegi horrek eliza katolikoaren osotasuna aberastu dezake. Gure asmoa fede kristaua adieraztea da, baina gure balore kulturaletatik eta gure erlijio propioetatik. Mugimendu indigenak dituen egitura propioen laguntzailetzat dugu gure burua, baina ez gara bakarrak. CONAIE bezalako egitura politikoekin kolaboratu izan dugu luzez.\nUrteotan mugimendu indigenaren zer lorpen saiatu zarete laguntzen?\nKultur arteko hezkuntza elebidunaren sistema aipatuko nuke lehenik eta behin, kultura eta hizkuntza propioak aintzat hartzen dituen hezkuntza sistema. Baita osasun indigenaren zuzendaritza nazionala ere, haien sendakuntza mota, belarren erabilera eta diagnostikatzeko modu propioak errespetatzen dituena. Herri indigenen garapenerako kontseilua ere garrantzitsua da, egun egitura legala daukana. Azkenik, azpimarratzekoa da justizia indigenaren onartzea; justizia lantzeko modu propioa debekatuta egon da luzez eta egun malgutasun gehiago dago kasu askotan indigenen justizia erabiltzeko, justizia administratibotik pasa gabe.\nZeintzuk dira fundaziotik bultzatzen dituzuen proiektu zehatzak?\nHezkuntzan eskoletako azpiegiturak hobetzeko laguntzak lortzen saiatzen gara, eta baita irakasleen prestakuntza babesten. Emakume taldeak bultzatzen ditugu, familia eta komunitateentzako laguntza ekonomikoak lortzen saiatzen gara, baina batez ere kontzientziazioari ematen diogu garrantzia. Kontzientzia har dezakezu gai batzuen inguruan eta ezer ez egin; kontzientzia hartzeaz gain azpiegiturak eraldatzeko konpromisoak hartzea interesatzen zaigu. Lehen emakumeei debekatuak zitzaizkien gai politikoak, sozialak eta ekonomikoak landuz pertsona bezala aberastu eta ekintza zehatzen bidez adierazi nahi dugu. Estatubatuarrek Ekuadorren duten Mantako militar gunearen edo petrolioaren gaiekin ekintzak burutu izan ditugu emakume taldeetatik. Bestalde, komunitateek euren lurrak berreskuratu ditzaten ere egiten dugu lan. Lurrak okupatzeagatik zigor latzak ezarri dira eta azkenaldian erostera jo dugu, lur komunalak sortzeko xedez. Dirua iparraldeko estatuetatik lortzen saiatu gara, iparra eta hegoaren arteko harremanean nazioarteko justizia egiteko. Zoritxarrez, zaila da, eta azkenaldian lur komunal hauek zatitzeko arriskua ikusi dugu, batzuetan iruzurraren ondorioz, besteetan ziur aski jabetza pribatuak pertsonengan duen pisuaren ondorioz. Azkenik, zaharrekin ere egiten dugu lan, pobrezia medio izugarri igo baita haiekiko utzikeria. Urtero bidaiaren bat egitera eramaten ditugu. Niretzat zirraragarria izan da laurogeita bost urteko agure nekazarientzat ‘itsasoa’ hitzak zentzurik ez zuela deskubritzea, eta itsasoa ikustera eramatea, ez zutelako inoiz ikusi.\nZein egoeratan daude egun Ekuadorreko indigenen hizkuntzak, eta zer garrantzia dute haien kultura berreskuratzeko borrokan?\nNik kitxuaren kasua ezagutzen dut bereziki. Kitxua hizkuntza ofiziala da Ekuadorren gaztelaniarekin batera, baina horrek ez du esan nahi normalizatua dagoenik, ezta desagertzeko arriskua ez daukanik ere. Indigenak luzez izan dira beren kulturagatik estigmatizatuak, eta kitxua erabiltzeko lotsa handia dago oraindik. Familia batzuek ez dute nahi beren seme-alabek eskoletan kitxua ikas dezaten, gaztelera bai ordea, eta ahal izanez gero baita ingelesa ere. Teknologia berriekin ez da egon hitz berriak sortzeko modua, gazteleratik hartzen direnez kitxua ez da sustatzen. Iaz hasi ziren lehenbiziko aldiz eskoletan kitxuaz idatzitako testuak erabiltzen. Kitxua erraza da ikasteko, baina era berean zaila, ez daukalako zerikusirik sustrai latinoak dituzten hizkuntzekin. Kitxuaz gain badira bederatzi bat hizkuntza Ekuadorren, hitz egiten diren lekuetan ofizialtzat hartuak, baina hori teoria baino ez da, borondate politikoa falta baita. Duela lau hilabetetik argitaratzen da egunkari bat kitxuaz eta gazteleraz, badira liburu batzuk argitaratzeko proiektuak, baina saio isolatuak baino ez dira. Kitxua irrati eta telebistetan entzun ahal izango balitz indigenen hizkuntzarekiko harrotasuna areagotuko litzateke, egun ez baitie ezertarako balio hirietan edo bulego publikoetan. Hizkuntzak, beste leku askotan gertatzen den bezala, kitxuen mundu-ikuskera islatzen du.\nZer garrantzia izan lezake herri indigenen mundu ikuskerak globalizazioaren zentzurik txarrena nagusitu den garaiotan?\nIndigenen mundu ikuskeraren alderdi askok neure baitan ariketa mentala egitera bultzatu naute. Adibide bat: indigenentzat iragana aurrean dago. Arbasoak dira gure aurretik doazenak, bidea erakusten. Hori guretzako etorkizuna litzateke, baina beraientzat ez, iragana gure aurretik doa, eta norabide horretan goaz gu ere. Mendebaldeko kulturan zera irakatsi zaigu, unibertsoaren sorreraren jaunak garela, dominatzaileak, eta harrapariak bilakatu gara. Indigenek ordea harreman sinbiotikoa dute naturarekin, bere parte sentitzen dira, beraiek badakite naturari kalte egiten badiote beren buruari egiten diotela kalte, eta hori guztia berreskuratu behar genuke planetak bizirik irautea nahi badugu.\nFundazioan lanean eman dituzuen urteotan tankera guztietako gobernu aldaketekin bizi behar izan duzue. Nolakoa da egungo egoera Rafael Correarekin, herri indigenen mugimenduari dagokionez?\nNire ustez herri indigenen aldarrikapenak atzeratu egingo dira. Correaren egungo gobernuko zenbait ordezkari eta kolaboratzailerekin hitz egin ahal izan dugu, eta ez dute onartzen Ekuadorren baitan dauden nazionalitateak aintzat hartuko dituen estatu nazio-anitza. Hala ere, ez dut uste herri indigenen eskubide kolektiboen arloan urteotan lortutakoa galduko denik. Edonola ere, itxaropen handia dugu Correarekin, eta horrela ulertu dute masiboki bere ideien alde bozkatu duten indigenek ere. Badirudi Correak Ekuadorren soberania eta duintasuna berreskuratu dituela, orain arteko gobernuak iparramerikar inperialismoaren menpekoak izan baitira. Eta neurri batean baita iparraldeko estatu guztien menpeko ere, transnazionalen politikek eraginda jokatu izan dutelako beti. Iparraldeko gobernuek euren burua transnazionalen interesekin identifikatzeko joera dute, eta herriei eta haien gobernuei jotako erasotzat hartzen dituzte gure herriek transnazionalei egindako aldarrikapenak. Correak, baina, aurre egiten die AEBen interesei, Mantako basearen kasuan adibidez. Bertan AEBetako bostehun bat soldadu mertzenario daude, Irakera bidali izan dituztenen antzekoak. Segurtasun pribatuaren organismoek gerra egiteko kontratatutako mertzenarioak dira, gure ustez Ozeano Barea kontrolatzeko ekarriak. 2009. urtean base horrekin dagoen hitzarmena amaitzen da eta ez da berrituko. Horrek itxaropena ematen digu, inperioari aurre egiteko gai dela erakusten duelako.\nNazioarteko Moneta Funtsa eta Mundu Bankua ere Ekuadorretik bota ditu, eta kanpo zorra ordaintzeari uko egin dio. Beste adibide bat: orain gutxi interes handiz irakurri dut nola Ekuadorreko Defentsa ministroak publikoki onartu duen Ekuadorrek iparraldean ez duela muga Kolonbiarekin, FARCekin baizik. Orain arte tabua zen hori, eta diplomaziaren aitzakian egon izan den hipokrisiaren mozorroak erauzteko prest azaldu da gobernu berria. Haize berriak suma daitezke, eta ez soilik Ekuadorren, baita kontinente osoan ere.\nZein neurritan senti liteke Correa babestua Venezuela edo Bolivia bezalako beste herrialdeetan bizi diren egoerengatik?\nNire ustez oro har eman diren aldaketak lagungarriak dira planteamendu ausartak egiteko. Correak Latinoamerikako herrien batasuna bultzatu du, hegoaldeko bankuaren sorreraren alde azaldu da eta ALBA [Latinoamerika batzeko alternatiba bolivariarra] babestu du ALCAren [batasun komertziala bultzatzeko AEBen proposamena] aurrean. Azken aukera horren inposaketarekin zabortegi teknologiko bilakatu nahi gintuzten, eta orain garena baino herri are menpekoago, gure aberastasunak erabili beharrean Estatu Batuetako elikagaiak onartzeko. Berrehun arto mota baino gehiago ditugu, bakoitzarekin janari mota ezberdinak egiten dira, eta arto mota bakarra inposatu nahi zitzaigun. Patatarekin berdin... Aldaketa hauek guztiek ekarri dute Ekuadorren eta Latinoamerika osoan nekazaritza erreforma berria eskatzen hastea, lurraren jabegoaren eta herriaren elikaduraren inguruko eztabaidari berriz ere bidea zabalduz.\nAzken urteotan gurean inoiz baino gehiago entzuten ari dira ‘kultur aniztasuna’ eta ‘elkartasuna’ bezalako hitzak, etorkinen presentziaren igoeraren eraginez agian, baina erakundeen aldetik datorrenean sarritan erakusleihorako hitzak baino ez dira, sakontasunik gabekoak. Zuek han bizi duzuen esperientziatik, nola gauza genezake bertatik benetako elkartasuna?\nLehenik eta behin, elkartasuna egiteko modu bat gure prozesuen inguruko informazio zuzena bilatzea eta jasotzea izan daiteke, ohiko komunikabideek ez ditzaten saldu gure herrietako albiste osatugabeak. Bigarrenik, ez dira identifikatu behar transnazionalen interesak herriko jendearekin, transnazionalekin gure herrientzat onuragarriagoak diren kontratuak sinatzerakoan zuen herrietan ere babesa izan dezagun. Oraino, kontratu hauen %80a transnazionalentzat izan da, eta %20a baliabideen jabe diren herrientzat. Orain bostehun urte baino gehiago sortu zen lotura honen bidez, metropoliek beren koloniatzat izan dituzten herriak esplotatu dituzte, eta jokaera horrek bere horretan jarraitzen du, beste izen batzuekin, forma sotilagoekin, baina lehen bezain kaltegarri.\nBestalde, onuragarria da gertatzen dena ikustera joatea, baina entzuteko jarrerarekin. Bada jende asko irakastera doala dioena, eta gehienetan kontrakoa izan ohi da, irakatsi baino gehiago da ikasitakoa. Hango errealitatea ezagutzera doanak apaltasunez jokatu behar du. Azkenik, baliabide ekonomikoak garrantzitsuak dira, baina partekatze ekonomikoa modu zuzenean egin beharko litzateke. Iparraldea hegoaldearen kontura garatu da eta itzuli egin behar zaio zerbait. Ez dut esan nahi iparraldeko jende guztia esplotatzailea denik, baina garrantzitsua iruditzen zait herritik herrira doan elkartasuna; normalean elkartasuna ez dugu topatzen dirua daukatenen artean, herri xehearen baitan baizik. Iparraldeko herritarrak dira askotan beraiek ere ez dutena ematen saiatzen direnak, eta ez gobernu boteretsuak.


Ezagutu Andaluzian dauden txakur parkerik onenak | Txakurren Mundua\nAndaluziako txakur parkerik onenak\nGure txakur preziatuek espazio duina merezi dute ariketa fisikoa egiteko, jolasteko eta jabeekin momentu atseginak partekatzeko, eta horrek ere osasunerako asko laguntzen du.\nZentzu horretan, Andaluzia txakurrak mimatzen gidatzen duen lekua da, izan ere, gure bidelagun fidelak hoteletan, ostatuetan, jatetxeetan eta dendetan oso harrera ona izateaz gain, badute parke bezalako espazio naturalak, non har ditzakegun eta hurrengoaz hitz egingo dugun.\n1 Txakur parkeak Sevillan\n2 Alamillo parkea\n3 Tamarguillo parkea\n4 Cuesta del Cross parkea\n5 Printzeen parkea\n6 Morlaco txakur parkea\n7 San Migel txakur parkea\nTxakur parkeak Sevillan\nZalantzarik gabe, probintzia hau dibertigarria da txakur lagunentzat. Has gaitezen aipamenarekin Alamillo parkea, 1993an txakurrei irekitako espazioak.\nZentzu horretan aitzindaria izanik, bertako espazioak lehen Txakurren Jaialdia ospatzeko agertoki gisa balio izan zuen 1994an gertatu zen. Txakurren parkeen kontzeptu honek hasieratik oso ondo zehaztutako helburua zuen eta horrek arrakasta izan zuen.\nGero, asmoa txakurrek ondo portatzeko leku bat eskaintzea zen, jabeek, berriz, beren maskotekiko eta ingurumenarekiko jarrera eta erantzukizun zibikoak ere ezagutu zituzten.\nDenbora asko igaro da ordura arte, eta bilakaera terminoen arabera esan dezakegu sozializazioa, bizikidetza eta aisialdia Zoragarria izan da, hainbeste parke daudela animaliek maskotak energia erretzeko, korrika egiteko eta beren kideekin eta jabeekin ondo pasatzeko beharrezko espazioa dutelarik.\nAlamillo parkea Cartujan dago, txakurren ariketa fisikoa eta entretenimenduari eskainitako hiru hektarea baino gehiago dauden uhartea. Tunelak, baskulak, hesiak eta oztopoak ugariak dira leku honetan zure lagun furotsa ederki eta oso gustura aritzeko.\nTamarguillo parkea, Sevillako ekialdean kokatua, ezin hobea da zure maskotaren adimena baliatu nahi baduzu arintasun jarduerak, bertan harekin elkarreragin dezakezu entrenatzen duzun bitartean.\nCuesta del Cross parkea\nEzin dugu ahaztu pipikanoari espazio bat egin behar diozula, eta horretan lekukoa eramaten da Cuesta del Cross parkeaLagun txikiak maskuria eta iturriak eta edateko iturriak nahikoa toki ere baditu, beti freskoa eta kementsua izan dadin.\nHorri guztiari txakurren igerilekua gehitu behar diogu, elementu garrantzitsua udako beroak bere egiten duenean, txakurren benetako oasi bihurtuz. Parke honek 2.850 metro koadroko espazioa du eta hesitutako gune bikaina gure bidelagun leiala atsegin eta babesteko.\nSarbide errazagatik kokapen bikaina duenez, lehenengo aukerak hartzen dituena da Princes parkea Los Remedios auzoan kokatua. Espazio hau nahiko zabala da eta bertan sasoi oso beroetan gure animalia preziatuei freskotasun handiagoa ematen dien zuhaitzak ugaritzen dira.\nMorlaco txakur parkea\nMorlaco txakur parkeak bereziki diseinatutako instalazioak ditu entrenamendu eta jolas espazio gisa, eremu menditsu batean kokatutako lurrak aprobetxatuz. Ezin hobea da txakurrei jolas elementu desberdinak erabiliz irakasteko.\nHau da hiri motako txakurren eremua eta bi gune desberdinez osatuta dago, horietako bat helduen adineko txakurren aisialdirako 4 mila metro karratu ditu, pisua 10 kilo baino gehiago eta tamaina handia duena.\nBesteak 2 metro koadro ditu txakurkumeek eta txakur txikiek hainbat jarduera burutzeko. Horientzat guztientzat, entrenamendurako eta jolaserako elementuak sartu dira, birziklatutako materialez egina, haiekin usain kutxak, tunelak, zubiak eta jauzi egiteko beste ekipamendu batzuk egin dira.\nPSan Migueleko arku txakurra\nLeku apur bat gutxiagorekin San Migel txakur parkea, kontzeptu berbera maneiatzen duen eremu desberdinei dagokienez, txakur handienek 1.800 metro koadro dituzte eta txikienek 1.000 metro koadro dituzte.\nTxakurrek malda apur bat duten bideak ere badituzte, iturriak eta edalontzi bereziak, jabeentzako bankuak ere badaude atseden hartzeko guneetan freskotasuna eta itzala ematen duten zuhaitz ugari.\nMarbellak txakur parke handienetako bat ere badu, 2013tik funtzionatzen duena Nagueles inguruan. 11.950 metro koadroko azalera du, horietatik 10.550 aisialdirako antolatuta daude.\nEspazioa hesituta dago, nahiko segurua izan dadin eta maskotak ihes egitea ekidin dezaten; jendearentzat barbakoa gunea eta aisialdirako edo atseden hartzeko altzariak daude. Prestakuntzarako eremua jarduera hori errazten duten elementuekin hornituta dago, hala nola, baskulak, uztai jauzia, tunel zurruna, hesien jauzia eta bestelako tresnak.\nAipatu berri dugun parkearen bikoitza, guztira 25 mila metro koadro, erabiltzaileak eta txakurrak Andaluziako txakurrei eskainitako espaziorik handiena dute, Calahondako iparraldean.\nAisialdirako leku izugarria non maskotek jabeekin partekatu ditzakete jarduera guztiak. Hemen korrika egin, jolastu, entrenatu eta ariketa fisikoa egin dezakete txakurren konpainia zoragarriaz gozatzen duten bitartean.\nArintasun jokoak ez dira falta espazioa aisialdirako gunearekin partekatzen den tokian, bertakoek ere gozatu ahal izateko. Hesia ate bikoitz batez hornituta dago segurtasun handiagoa lortzekoItzala, egurrezko pergolak eta txakurren bizkortasun elementuak txakur parke zoragarri honetan daude.\nEzin dugu aipatu gabe utzi txakurren parkea wow wow, inauguratu zen unean Andaluziako mota honetako parke handiena irudikatzen zuena. bere 5.400 metro koadro. Hau Los Pacos-en dago eta orduz geroztik bertako txakurren osasun fisiko eta mentalean lagundu du.\nIkusi ditugun gehienak bezala, hemen maskotak zaintzeko arreta nabarmena da zentzu horretan instalazioak oztopoetarako, gurpilerako, luzerako jauzirako, slalomerako, baskularako eta mahairako tresneriarekin hornituta daude.\nHoriek guztiak, zalantzarik gabe txakur parkeak aldarrikatu zituzten milaka txakurren jabeei erantzunak emateko premisarekin pentsatu dira espazio duina, seguru eta lasai egon daitezen. Hala ere, zentzu horretan asko dago egiteko, inoiz ez da nahikoa horrelako parke gehiago egiteaz gain, dauden baldintza egokietan mantentzea.\nArtikuluaren bide osoa: Txakurren mundua » Txakur orokorrak » Bitxikeriak » Andaluziako txakur parkerik onenak


otsaila | 2019 | blog-blog\nHileko artxiboak: otsaila 2019\n“Euskalgintza eta feminismoa” bertso-saio berezia, martxoaren 15ean\n2019-02-28 Sailkatu gabeaJaione\nEuskalgintza eta feminismoa gaiaren inguruko bertso-saio berezia eskainiko dute Miren Amuriza eta Nerea Ibarzabal bertsolariek. Martxoaren 15ean izango da, Iruñean.\nEkitaldia Nafarroako AEK-k antolatua da, eta Aitziber Sarasolari eskainita dago. AEKidearen omenezko egitasmoaren 5. edizioa dugu aurtengoa.\nSaioa arratsaldeko 19:00etan hasiko da, Iruñeko Katakrak aretoan. Bertan, mokadu pare bat eskainiko zaie bertaratutakoei.\nDoakoa da. Izena emateko bidali mezua: nafarroa@aek.eus\nMartxoaren 8a, Emakumearen Nazioarteko Eguna.\nMartxoaren 8a Emakumearen Nazioarteko Eguna da. Duela 150 urte dituen istorio baten bidez, gaur egungora iritsi gara. 1857. urtean, New Yorken ehungintza lantegi bat erre eta bertan zeuden emakumeak hil egin zituzten. Emakumeok euren eta gizonen artean berdintasuna nahi eta aldarrikatu zuten.\nOrdutik hona, hainbat gorabehera eta norberaren hausnarketak hausnarketa, argi dago gauzak aldatzen joan direla. Etorkizunari begira, batek daki, baina 1857an New Yorken egindako matxinada horrek izan ditu bere oihartzun eta ondorioak, edozein moduz, hauxe bera eskatzeko, historian eginiko lehena izan ez zen arren.\nAurreko belaunaldietan zer?\nAdibide batzuk jarriko ditugu gaur egungo egoera aztertzeko eta hausnartzeko baliagarri izango direlakoan.\nAurreko belaunaldietan igande arratsaldea izaten zen atseden hartzeko eta disfrutatzeko unea, Aisirako tarte bakarra, emakume gehienendako. Gizonezkoak bolatokira joaten ziren, elkarte gastronomikoetara, txikiteora… Emakumeek ezin zuten tabernetan sartu; gaizki ikusita zegoen. Toki batzuetan, gainera, mutilekin dantza lotuan aritzea ere debekatuta zuten.\nNeskek ikasteko aukera gutxi zuten, eta gaztetxotatik hasten ziren lanean. Ezkonduz gero, lana uzten zuten, senarra baitzen bere soldatarekin emaztea mantendu behar zuena, etxekoandre eta ama fina. Emakumeak lanarekin izan duen harremanaren bilakaera agerian bideoan.\nEtxe gehien-gehienetan emakumea egiten zen etxearen eta seme-alaben kargu aurreko belaunaldietan. Bestalde, emakumeek ezin zuten nahi zuten bezala jantzi; gizonezkoek baino askoz arau zorrotzagoak zituzten. Gona eta manga motzik ezin zuten erabili. Estalita joan behar zuten. Prakak janztea, berriz, bekatu larria zen. Oso baldintzatuta zeuden, erlijioarengatik, batez ere. Eta erlijioak oso beso luzeak zituen: gizarteko esparru guztietara iristen zen. Argi ikus daiteke hainbat emakumeren testigantzek osatutako bideoan.\nPixkana aurrerapenak eman dira, baina sexu bereizkeriarik gabeko mundu justuago baten bila lanean segitu behar dugu. Besteak beste, oraindik, eredu ekonomiko honek emakumea zapaltzen duelako, indarkeria matxistak jipoitu, kultura patriarkalak baztertu, objektu bihurtu eta estereotipatu. Zer egin handia dugu guztiok, oraindik, ezta?\nZeuontzat orain puntua. Hemendik 100 urtera helburua lortua izango dela ikusten duzue?\n“Erroskila feminista” puntuka.\nMiren Artetxe bertsolariak erronka bitxia izan zuen Elgoibarko saioan: Uxue Alberdi gai jartzaileak kopla erdian botatako definizio bakoitzari zein hitz zegokion asmatu behar zuen, a-tik z-ra, hizkiz hizki, telebistako lehiaketa ezagunaren antzera. Hitz guztiek feminismoarekin zuten zerikusia. Ariketa ikusgarria osatu zuen Artetxek. Zer diozue?\nKorrikaren ikerketa batean parte hartu nahi?\n2019-02-27 Sailkatu gabeaJaione\nEuskal Herriko Unibertsitateko (UPV/EHU) Psikologia Fakultatean lan bat prestatzen ari dira urte luze hauetan zehar KORRIKAk euskal biztanleriarengan izan duen eragina aztertzeko. Hori dela eta, interesgarria iruditu zaigu haiekin bat egitea eta ikerketa egiten laguntzea. Beraz, zuen laguntza eskatzera gatoz.\nZehazki, gure eskaera da 3 galdetegi betetzea, Internet bidez, otsaila eta ekaina bitartean. Lehenengo galdeketa otsaila eta martxoa bitartean helaraziko dizuegu helbide elektronikora. Bigarrena, KORRIKAk iraun bitartean, hau da, apirilaren 4tik 14ra. Azken galdeketa, berriz, ekainaren erdialdean. Lehenengo biak betetzeko, 10-15 minutu inguru beharko dira, eta hirugarrenerako 5-8 minutu. Erantzunak guztiz anonimoak eta konfidentzialak izango dira.\nIkerketa hau zuen interesekoa bada edo/eta garrantzitsua dela iruditzen bazaizue, egin KLIKA hemen.\nEuskara ikasleen eskubideak II\n2019-02-24 Sailkatu gabeaalberto\nE-skaltegian otsailean B1 mailan hasi garenok, euskara-ikaslearen eskubideez aritu gara.\nHemen dituzue 10 eskubide (hauetako batzuk, jada, jasota zeuden abendutik).\n1.- Euskal Herri osoan euskara ikasteko eskubidea dugu.\n2.- Euskara doan ikasteko eskubidea dugu.\n3.- Euskara ikasteagatik saria jasotzeko eskubidea dugu.\n4.- Nork bere erritmoan ikasteko eskubidea du.\n5.- Euskara errazagoa ikasteko/erabiltzeko eskubidea dugu.\n6.- Euskara era dibertigarrian ikasteko eskubidea dugu.\n7.- Motibatuta ikasteko eskubidea dugu.\n8.- Hanka sartzeko eskubidea dugu.\n9.- Euskara erabiltzeagatik gaizki tratatuak ez izateko eskubidea dugu.\n10.- “Tonto” ez sentitzeko eskubidea dugu.


Bi asteburutan 5 laburmetrai sortuko ditugu, gazteek aukeratutako gaiekin. Proiektuaren zuzendari lanetan Kepa Errasti Gorroño ibiliko da, zinema zuzendari eta aktorea. Zinema eskola Ozaetan Garaionek duen egoitza izango da. Lehen asteburua urriak 16, 17 eta 18 izango da, bertan gidoigintza eta aurre-ekoizpen lanak ezagutu eta praktikan jarriko dira. Bigarren asteburua, azaroaren 6,7 eta 8koa izango da eta bertan grabaketak eta aurre-edizio lanak landuko ditugu.\n40 gazterentzako lekua dago eta matrikula irekita dago urriaren 9ra arte. 16 urtetik gorako gazteentzako da deialdia, baina interes handia duten gazteagoek ere atea irekita izango dute. Bi asteburuko egonaldia, ikastaroa eta jan eta lo zerbitzuak 75€ko prezioa izango du.\nEsperientzia honen oinarria 2013an antolatu genuen “Lautada Zinemaldia” da, bertan Lautadako gazteekin 5 laburmetraia sortu genituen, 14 urtetik 90 urte bitarteko lagunak parte hartu zuten esperientzia honetan eta euskara hutsean sortutako 5 laburmetrai sortu ziren.\nZinema, gazteak, euskara eta Araba bildu nahi izan ditugu oraingoan, gure gazteek esateko dutena adierazteko, hori baita sormen lanen balioa, esateko dugun hori kanporatzeko bide artistiko bat erabiltzea. Gaur egungo gure gazteak dituzten tresna txikiekin bideoklip eta muntaia desberdinak egiteko guztiz gai dira eta hori da bultzatu eta txalotu nahi duguna.\nSortuko diren lanekin estreinaldi bat antolatuko dugu Garaionen bertan eta ondoren Arabako herri desberdinetan aurre- estreinaldiak bideratuko ditugu gazteek aukeratutako gune eta herrietan.\nParte hartzera animatzen ditugu Arabar gazteak, etorkizunean zinemagile edota zale berriak izan ditzagun.


Rubalcaba: Gobernuaren neurriak larriak eta latzak dira\nSozialisten Parlamentuko Taldeko presidentea premiazko bilera batean dago talde ekonomikoarekin ostiralean onartu ziren neurriak aztertzeko.\nSozialisten Parlamentuko Taldeko presidentea, Alfredo Perez Rubalcaba, premiazko bilera batean dago talde ekonomikoarekin, Ministroen Kontseiluak ostiralean onartutako neurriak aztertzeko. Rubalcabak esan duenaren arabera, larriak eta latzak dira.\nUGTko Ekintza Sindikalaren idazkariak, Toni Ferrerek, esan duenez, neurri horiek onartzea seinale txar bat da eta okerreko bide batetik doaz. Ohartarazi duenaren arabera, neurriak gogorragoak izango dira hurrengo martxoan, 2012ko Estatuko Aurrekontu Orokorren lege-proiektua aurkezterakoan; eta murrizketa neurriak izan beharrean, neurri pizgarriak ezartzea eskatu dio Gobernuari, lehenengoak herrialdea gehiago pobretuko dutelako.\nBestalde, CCOO Ekintza Sindikalaren idazkariak, Ramon Gorrizek, neurri ekonomikoen aurka egin du betebetean, eta esan duenaren arabera, hasiera txar bat dira eta herrialdeak ez ditu behar. Jakinarazi duenez, PPk bere politika neoliberaletan sakontzen jarraitzen badu, mobilizazioak egongo dira horiek aldatzeko.\nEspainiako Enpresaburuen Elkarteen Konfederazioak (CEOE), berriz, esan duenez, neurriak beharrezkoak dira, erabaki atseginak ez izan arren. Adierazi duen arabera, sektore publikoak eta pribatuak, erabat beharrezkoak diren murrizketak egin eta erabaki konplikatuak hartu behar izango dituzte.\nInformazio gehiago:Eitb: Rubalcaba: Gobernuaren neurriak larriak eta latzak dira


Cookieak buruzko informazio gehiago\nApartamentu guztiak Spain Basque Country Getaria Lekeitio San Sebastián Zarautz Zumaia\nEz da emaitzik aurkitu zure bilaketa irizpidearentzat. Apartamentu guztiak erakutsiko ditugu ordea.\nARGIBIDE GEHIAGO COOKIEI BURUZ\nCookie bat kaltegabeko testu fitxategi a da zure nabigatzailean gordetzen dena edozein web orrialde bisitatzerakoan. Cookiearen erabilgarritasuna web horrek zure bisita gogoratzean datza berriro ere orrialde horretan nabigatzerakoan. Jendek askok ez badaki ere, cookieak duela 20 urtetik erabiltzen dira, World Wide Web-erako lehenengo nabigatzaileak sortu zirenetik.\nEz da birus bat, ezta troyanoa, zizarea, spam-a edo spyware-a eta ez ditu pop-up leihoak irekitzen.\nZein informazio gordetzen du cookie batek?\nCookie-ek ez dute zuri buruzko informazio sentikorra gordetzen, esate baterako kreditu txartelak edo bankuko datuak, argazkiak, DNI zenbakiak edo informazio pertsonala, etc. Gordetzen diren datuak izaera teknikokoak dira, aukera pertsonalak, eduki pertsonalizazioak, eta abar.\nWeb zerbitzariak ez zaitu zuri pertsona bezala erlazionatzen, baizik zure web nabigatzaileari. Izan ere, Internet Explorer bada zure ohiko nabigatzailea eta web beretik Firefox edo Chrome erabiltzen nabigatzen baduzu ikusiko duzu web-a ez dela konturatzen zu pertsona bera zarela, izatez nabigatzaileari lotuta dagoelako, ez pertsonari.\nCookie teknikoak: oinarrizkoenak dira eta baimentzen dute, beste gauzen artean, jakitea noiz nabigatzen ari den pertsona bat eta noiz aplikazio automatizatu bat, noiz erabiltzaile ezezagun bat eta noiz erregistratutako bat, web dinamiko baten funtzionamendurako oinarrizko zereginak.\nAnalisirako cookieak: nabigazio motaren inguruko informazioa jasotzen dute, gehien erabiltzen diren atalak, kontsultatutako produktuak, erabiltzailearen ordutegia, hizkuntza, eta abar.\nPublizitate cookieak: zure nabigazioaren, jatorrizko herrialdearen, hizkuntzaren, eta abarren arabera publizitatea agerrarazten dute.\nZer dira cookie propioak eta hirugarrenenak?\nCookie propioak bisitatzen ari zaren orrialdearenak dira eta hirugarrenenak kanpoko zerbitzuek sortutakoak, hala nola, Facebook, Twitter, Google, eta abar.\nZer gertatzen da cookieak ezeztatzen baditut?\nCookie ezeztatzeak eduki dezakeen hedapena ulertarazteko hona hemen adibide batzuk:\nEzingo dugu web horren edukirik Facebook, Twitter edo beste sare sozialetan partekatu.\nWebgunean ezingo ditu edukiak zure aukera pertsonaletara egokitu, online dendetan gertatzen den moduan.\nEzingo duzu web horretako atal pertsonalera sartu, adibidez, ‘nire kontua’ edo ‘nire profila’ edo ‘nire eskaerak’.\nOnline dendetan: ezinezkoa izango zaizu online erostea, telefono bidezkoak edo denda fisikoan egin beharko duzu, hori posible izanez gero.\nEzingo duzu geografia, moneta edo hizkuntza aukeratu.\nWeb guneak ezingo du bisitarien eta trafikoaren inguruko analisirik egin, web-a konpetitiboa izatea eragotziko duena.\nEzingo duzu blogean idatzi, argazkirik igo, komentarioak argitaratu edo edukiak baloratu eta puntuazioa eman. Webak ez du jakingo ere zu pertsona fisikoa zaren edo spama argitaratzen duen automatizatutako aplikazioa.\nEzingo da sektore-publizitatea erakutsi, web-aren publizitate bidezko diru-sarrerak gutxituko dituena.\nSare sozial guztiek erabiltzen dituzte cookieak, ezeztatzen badituzu ezingo duzu bat ere ez erabili.\nCookieak kendu ahal dira?\nBai. Ez bakarrik kendu, baita blokeatu orokorki edo domeinu baterako zehazki.\nWebgune batetik Cookieak kentzeko zure nabigatzailearen konfiguraziora joan behar zara eta han bilatu ditzakezu domeinu horretara lotutako cookieak eta ezabatu.\nCookieen konfigurazioa ohiko nabigatzaileetan\nJarraian cookie zehatz batera nola sartu Chrome nabigatzailean. Oharra: pausu hauek nabigatzaile bertsioaren arabera aldatu daitezke:\nArtxibo menuan edo goian eskuinaldean agertzen den pertsonalizazio ikonoan sakatuz Konfigurazio edo Lehentasunak atalera joan zaitez.\nAtal ezberdinak ikusiko dituzu, ‘Aukera aurreratuak erakutsi’ aukeran sakatu.\n‘Pribatutasuna, edukiaren konfigurazioa’ atalera joan zaitez.\n‘Cookie guztiak eta guneen datuak’ aukeratu.\nCookie guztien zerrenda agertuko da domeinuaren arabera antolatuak. Cookie zehatz bat errazago bilatu ahal izateko sartu helbidearen zati bat edo osorik ‘Cookie-a bilatu’ eremuan.\nFiltro hori igarota pantailan aukeratutako web guneko cookieak agertuko dira. Orain aukeratu bakarrik egin behar duzu eta X-a sakatu kentzeko.\nInternet Explorer nabigatzailean cookien konfiguraziora sartzeko jarraitu pausu hauek (nabigatzailearen bertsioaren arabera aldatu daiteke):\n‘Erremintak, Interneteko aukerak’ atalera joan zaitez.\n‘Pribatutasuna’ atalean sakatu.\nMugitu aukera nahi duzun pribatutasun mailaraino.\nFirefox nabigatzailean cookien konfiguraziora sartzeko jarraitu pausu hauek (nabigatzailearen bertsioaren arabera aldatu daiteke):\n‘Aukerak’ edo ‘Lehentasunak’ atalera joan zaitez.\n‘Historiala’ atalean aukeratu ‘Konfigurazio pertsonalizatua erabili historialean’.\nOrain ‘Cookieak onartu’ aukera ikusiko duzu, aktibatu edo desaktibatu egin ditzakezu zure lehentasunen arabera.\nOSXentzako Safari nabigatzailean cookien konfiguraziora sartzeko jarraitu pausu hauek (nabigatzailearen bertsioaren arabera aldatu daiteke):\nJoan ‘Lehentasunak’ atalera eta sakatu ‘Pribatutasuna’.\nHor ‘Cookieak blokeatu’ aukera ikusiko duzu nahi duzun blokeo maila egokitzeko.\niOSentzako Safari nabigatzailean cookien konfiguraziora sartzeko jarraitu pausu hauek (nabigatzailearen bertsioaren arabera aldatu daiteke):\nJoan zaitez ‘Ezarpenak’ atalera eta sakatu ‘Safari’\n‘Pribatutasuna eta segurtasuna’ atalean sakatu eta hor ‘Cookieak blokeatu’ aukera ikusiko duzu nahi duzun blokeo maila egokitzeko.\nAndroid dispositiboen nabigatzailean cookien konfiguraziora sartzeko jarraitu pausu hauek (nabigatzailearen bertsioaren arabera aldatu daiteke):\nNabigatzailea ireki eta ‘Menua’ sakatu, gero ‘Ezarpenak”.\n‘Segurtasuna eta pribatutasuna’ atalera joan zaitez eta ‘Cookieak onartu’ aukera ikusiko duzu, laukitxoa aktibatzeko edo desaktibatzeko.\nWindows Phone dispositiboetan nabigatzailean cookien konfiguraziora sartzeko jarraitu pausu hauek (nabigatzailearen bertsioaren arabera aldatu daiteke):\n1. ‘Internet Explorer’ ireki eta gero ‘Gehiago’ aukeratu, ondoren ‘Konfigurazioa’.\n2. Orain ‘Cookieak baimendu’ laukitxoa aktibatzeko edo desaktibatzeko aukera duzu.\nBasKey Rentals | Salbe Auzunea 40 - behea, Azpeitia, 20730, Gipuzkoa, Espainiako Telefonoa: 943 84 14 29 Emaila: info@baskeyrentals.com\n©2021 BasKey Rentals. Eskubide guztiak erreserbatuak


Balmasedako Udala - Kiroldegiko lehenengo harria\nKiroldegiko lehenengo harria\nKiroldegiko lehenengo harria jarri dute:\nAurtengo urtarrilaren 22an etorkizunean izango dugun kiroldegiko lehenengo harria jarri zuten. Horrelako ekitaldi bat lehenengo aldiz egin izan da geure Hiribilduan azken urteotan, eta halaxe egitea erabaki dugu proiektuak berebiziko garrantzia duelako. Aurrekontu altua izateaz gain (ia 6,5 milioi lehenengo faserako soilik), balmasedarren eskakizun historikoa ere bada. Joseba Zorrilla alkatearen hitzetan, obrak hasteko momentu egokia da, lehentasun gehiago zuten lanak burutu baitira eta, Galtzada Etorbidearen hirigintza-garapenaren ondoren, beharrezkoa zen 5.000 m2 baino gehiagoko lur saila dohainik lagatu delako. Gainera, udaleko diru-kutxak saneatuak egoteak neurri honetako proiektuetarako zorrak sortzeko aukera ematen digu eta, aldi berean, egungo egoera ekonomiko ahula igaro bitartean, toki administrazioak enpleguaren eta oparotasunaren aldeko jarduerak sustatzen ditu. Halaber, zehar-proiektua dela gogorarazi zuen alkateak; izan ere, kirolaren arloko proiektua izanik, beste zenbait arlotarako ere interesgarria izango da, hala nola, emakumearena, gazteriarena, adinekoena, aisialdiarena eta abar.\nEkitaldian izan ziren balmasedar gailenak, Hiriburuko elkarteko kideak, auzoetako ordezkariak, proiektuaz arduratzen diren arkitektu eta aparejadoreak, adjudikaziodun enpresa, egungo Gobernu Talde osoa eta oposizioko zinegotzi bat.\nAlkatearen hitzaldiaren ondoren, denbora-kapsula gisa jokatuko duen kutxa bat lurperatu zuten barnean zenbait dokumentu sartu ostean: egun horretako egunkariak, Udalberriak aldizkariaren azken alea, Balmasedako gida gaurkotua, hauteskundeetako programa (hain zuzen ere, kiroldegiari buruz bere lehenengo orrialdean hitz egiten duena), irudi berriaren eskuliburua, irudiaren pin bat eta, ohiturak eskatzen duen moduan, indarrean dauden txanponak. Kutxa alkateak berak eta Álvaro Parro Kirol zinegotziak lurperatu zuten, eta bukatzeko parrokoak bedeinkapena eman zuen.\nGogorarazten dizuegu obrek ez dutela udal igerilekuaren ohiko funtzionamenduan eraginik izango ez neguan ezta udan ere. Sor daitekeen eragozpen bakarra lanak gauzatzean egiten den zarata da. Ez du inolako ondorio kaltegarririk izango Galtzadatik dabiltzan ibilgailuen zirkulazioan.\nUdaletxeak erakusketa publiko bat antolatuko du Kultur Etxean gure Hiriburuan egingo diren hiru proiektu handienekin: kiroldegia eraikitzea, Horcasitas Jauregia birgaitzea eta Kultur Etxea handitzea.


Zinema Ibiltaria - Nafarroako Filmoteka\nEuropako Zinema Ibiltaria Europako zinerik onena sustatzen ahalegindu eta Europar Batasunaren orainaldiari eta etorkizunari buruz biztanleak gehien arduratzen dituzten gaien inguruan hitz egiteko tokiak eskaintzeko asmoz sortu zen.\n“Gure zinemak hizketarako bidea ematen du” leloa duen ekimena Europako Parlamentuko Bulegoarena eta Europako Batzordeak Espainian duen ordezkaritzarena da. Ekimenaren asmoa azken urteetako Europako pelikularik onenetariko batzuk estatu osoko herrietan ematea da. Horrez gain, biztanleentzat interes berezikoak diren Europar Batasunari buruzko eztabaidarako eta hausnarketarako guneak sortuko dira.\nNafarroako Filmotekan hiru pelikula eskainiko dira, eta ostiralean, 13an, eztabaida irekia egingo da biztanleen eta Europako Parlamentuko eta Europako Batzordeko kideen artean. Han izango da, baita ere, Nafarroako ordezkari bat.\nApirilaren 10a, asteartea, 20:00etan.\nApirilaren 12a, osteguna, 20:00etan.\nApirilaren 13a, ostirala, 20:00etan.


1 martxoa de 2004\nGure haurtxoa hazten ari denean eta lan egitera itzultzea gertu dagoenean -haurtzaindegia erabiltzeko kausarik ohikoena-, haurtzaindegi bat edo beste aukeratzea gurasook egin behar ditugun hautaketarik zailenetakoa da. Haurrarengandik fisikoki banantzeak dakarren traumari, jasoko duen arretagatiko kezka, egunaren parte handi bat emango duen ikastetxeko baldintzak eta, jakina, horrek berekin dakarren zama ekonomikoa gehitzen zaizkio. Zeure semea zentro horietako batera eramatea pentsatu baduzu, baten batzuk bisitatu eta, behin betiko erabakia hartu baino lehen, behar beste denbora hartzea komeni da.\nUmea haurtzaindegira eramateko adinik aproposenak hauek dira: zortzi hilabete baino lehenagokoa, umea hobeto moldatzen baita, eta hamazortzi hilabeteren ondorengoa, umeak bere buruaren kontrola, ingurune berriari arazorik gabe aurre egiteko adinako kontrola, alegia, bereganatu duenean.\nJoan zaitez haurtzaindegira umearekin hura bertan geratu baino lehen, tokira eta pertsonekin ohituz joan dadin. Hasieran ez ezazu han denbora askoan utz. Lehenbiziko egunetan aski da ordu bat edo bi. Nolanahi ere den, ez da gomendagarria egunean lauzpabost ordu baino gehiago bertan ematea, eta ez ditu inola ere zortzi baino gehiago eman behar.\nEtxetik hurbil egotea kontuan hartzeko elementua da. Ibili beharreko bidea laburragoa izango da eta bizi den gizarte-ingurunearekin harremanetan jarraituko du haurrak; hartara, haurtzaindegiko lagunak auzategiko adiskide ere izango ditu.\nLeihoek ez dute haurren eskura egon behar, edo, hala izan ezean, burdinsarez hornituak behar dute izan. Kristalek, haustezinak.\nEskaileretako barandak txikienen garaiera izan behar du.\nAteek eta markoek (bandek eta markoek) atzamarretako imurtxiak saihesteko sistema egoki bat izan behar dute.\nEntxufeek txikitxoak iristen ez diren garaieran jarrita egon behar dute.\nProduktu kaltegarriak armairu itxitan gorde behar dira.\nMahaiek eta gainerako altzariek ez dute ertz bizirik erakutsi behar.\nHaurtzaindegia beste ezertarako erabilerarik ez duen eta kanpotik sarbidean duen lokal batean jarri behar da.\nHaren baldintza arkitektonikoek arazo fisikoak dituzten ikasleen sarrera eta zirkulazioa ahalbidetu behar dituzte.\nEspainiako legeriaren arabera, haurtzaindegiek gutxienez 1,50 metro koadro izan behar dituzte eskola-postuko, eta jolastokian 3 metro gutxienez. Hala ere, xedapen hauek ez datoz Unescok desiragarritzat jotzen duenarekin bat, hau da, hiru urtetik beherako ume bakoitzeko 8 metro koadro, eta lau eta zazpi urte bitartekoentzat 4 metro koadro.\nIkasgelek ondo argiztatuak izan behar dute, ahal dela argi natural ugariz; zabalak, espazio zabalek haurrekiko lana erraztu eta etenaldien edo umeen arteko eragozpenen ondorioz eguneroko jardunean sortzen diren alferrikako tentsioak saihesten dituzte; eta garbiak, materialetako, zoruetako, aldageletako, komunetako eta sukaldeko garbitasunak eta ordenak esango dizute ikastetxea noraino dagoen ondo zainduta.\nErrepara iezaiozu gelen banaketari. Haurtzaindegiak, nola jolaserako eta dibertitzeko gelak hala eskulanak egiteko edo gaztetxoenen atsedenerako gelak eduki behar ditu.\nZero eta bi urte bitarteko ikasleak dauzkaten gelek umearen atseden eta higienerako gune bereiziak edukiko dituzte.\nIkastetxeak bainugela bat eduki behar du ikasgelako. Bainugela ikasgelatik ikusi eta bertatik sartu ahal izango da hartara, eta bi konketa eta bi komun eduki behar ditu. Irakasleen bainugelak umeen bainugelatik bereizirik egon behar du eta konketa bat, komun bat eta dutxa bat izan behar ditu.\nBederatzi ikasgelako, hots, zatikiko, 75 metro koadrotik gorako azalerako jolastoki bat eduki behar du.\nErrepara iezaiozu jolasean jardungo duteneko azalerari. Patioko zoruak leun eta segurua behar du izan, inola ere ez harri zimurtsuzkoa, ez hareatsua, hartara zauri eta infekzio ugari saihestuko dira eta.\nEgiazta ezazu haurren arduradunak dagokien berezitasuna duten profesionalak direla. Zero eta hiru urte bitarteko umeak zaintzen dituztenek gutxienik Haurtzaindegi-titulu bat behar dute izan, eta hiru eta sei urte bitarteko umeak zaintzen dituztenek Haur Hezkuntzako maisuak behar dute izan.\nHezkuntza-premia bereziak dituzten haurrak matrikulatzen baldin badira, ikastetxeak laguntza gisa giza baliabideak, hala nola materialak, izan behar ditu. Baliabide horiek dagozkion Hezkuntza-Administrazioak zehaztuko ditu.\nHezitzaileko haur kopuruak indarrean dagoen arautegia bete behar du. Beraz, urte bat baino gutxiagokoen maisuek gehienez zortzi ume izango dituzte gela batean, bat eta bi urte bitartekoenek 13 haur gehienez eta bi eta hiru urte bitartekoenek 20 haur ikasgelan.\nHaurtzaindegi bateko langileek, pazientzia, gozotasuna eta irmotasuna ez ezik, sentiberatasun handia ere izan behar dute, beren ardurapean dauden ume guztien garapen maila eta izaera-ezaugarriak antzemateko; izan ere, etapa horretantxe gertatzen da beharrezkoen -ezinbesteko- zaintza pertsonalizatua.\nBegira ezazu nola hitz egiten duten haurrek, haien hitzak samurrak edo gogorrak diren. Gogoratu haur txikiak aurkitzen diren etapan laztanak, maitasuna eta samurtasuna arras garrantzitsuak direla. Egin jaramon handia beste haurrek eurei hitz egiteko moduari eta behatu maitasuna eta hurbiltasuna erakusten dizkieten.\nIkastetxeak lan programa argia izan behar du. Programa horrek honakoa bildu behar du, besteak beste: esperimentaziora eta berariazko material bidezko aurkikuntzara bideratutako ekintzak, lan psikomotorerako guneak eta materialak, musika- eta sentimen-ikasketak errazten dituzten ekintzak.\nLan guztiaren emaitza aldizkako txostenetan islatu behar da, eta geroago gurasoekin egingo diren elkarrizketa pertsonaletan; elkarrizketa horietan zalantzak eta gatazkak argitu ahal izango dira.\nHaurra zenbat eta txikiago, orduan eta gehiago zaindu behar dugu haren dieta. Informa zaitez haurtzaindegiak bere bazkari propioa prestatzen duen, bisita ezazu sukaldea, ezagut ezazu sukaldaria, edo, enpresa espezializatu batek zerbitzatzen badu, berriz, galde ezazu nork erabakitzen dituen menuak.\nJantokiak gela bereiztua, eta beste ezertarako erabilerarik ez duena, izan behar du higiene eta garbitasun arauak segurtatzeko.\nLo kuluxkaren garaia\nIzan ezazu interesa etapa horretan hain garrantzitsua den atseden garaia antolatzeko moduan.\nInforma zaitez erabiltzen den hamakatxo motaz, haurrak maindiretxoz edo neguko burusiz estaltzen dituzten, denek elkarrekin edo taldeka lo egiten duten, zenbat hezitzaile arduratzen diren zaintzaz eta haur batek lo egin nahi ez duenean edo garaia baino lehen esnatzen denean zer egiten duten.\nEtxebizitza erostean "ahantzitako" gastuak\nGehiegizko gantz, gatz eta kolesterola\nOnenetako bat, denetan merkeena\nBeharrezko informazioa eman gabe egiten da eta baldintzak asko hobe daitezke\n"Argazkilariak denbora atzeman behar du"\nGaraiz diagnostikatzea, funtsezkoa\nHelburua: bi alderdien gustuko konponbidea bilatzea\nIrtenbide bakarra, oraingoz, konfinamendua\nElikatzeko beharrak aldatu egiten dira\nNorbera ez galtzeko\nPremia eta patrika guztien araberakoak


UPN-PP bozkatuena - Arakil - Guaixe.eus\nGuaixe 2015-12-22 12:14\nARAKIL go Hauteskunde Orokorren emaitzak\nHauteskunde errolda 768 751\nParte hartzea 560 %72,92 501 %66,71\nAbstentzioa 208 %27,08 250 %33,29\nBoto baliogarriak 560 %100,00 495 %98,80\nBoto baliogabeak 0 %0,00 6 %1,20\nZerrendei emandakoak 555 %99,11 483 %96,41\nBoto zuriak 5 %0,89 12 %2,40\nUPN-PP 143 %25,54 UPN-PP 158 %31,92\nAhal dugu 125 %22,32\nEH Bildu 119 %21,25 Amaiur 154 %31,11\nGeroa Bai 84 %15,00 Geroa Bai 90 %18,18\nPSOE 39 %6,96 PSOE 38 %7,68\nIU-Batzarre-UpeC 19 %3,39 Izquierda-Ezkerra 22 %4,44\nCiudadanos 15 %2,68\nPACMA 6 %1,07\nRecortes Cero-Berdeak 3 %0,54\nLibertate Nafarra 1 %0,18\nSAIN 1 %0,18 SAIN 2 %0,40\nUPyD 0 %0,00 UpyD 5 %1,01\n%0,00 Equo 6 %1,21\n%0,00 Pirata 2 %0,40\n%0,00 PUM+J 5 %1,01\n%0,00 U.C.E 1 %0,20\nHirugarren hauteskunde orokorra da UPN-PPk arakilen babesa galtzen duena: 15 boto eta %6,38 gutxiago. Hala ere, koalizioak lau arakildarretik baten babesa jaso du. Haiengandik 18 boto eskasera gelditu da Ahal Dugu, Arakilen bigarren indar babestuena bihurtuz. Hirugarren postura jaitsi da EH Bildu, 35 boto eta %9,86 galdu ondoren. Geroa Baik sei boto galdu ditu lau urtetan, %3,18. Boto bat irabazi duena PSN izan da. I-Eren Orain Batera hautagaitzak, berriz, 3 boto galdu ditu.\nNafarroako aldaketaren gobernua babesten duen laukoak 347 boto eskuratu ditu, duela lau urte baino 81 boto gehiago. Foru hauteskundeekin alderatuta 18 gehiago. Aukera abertzaleak 203 botorekin lau urtetan 41 galdu ditu. UPN-PP eta PSN blokeak, berriz, 14.


DR 118 klaseko diesel lokomotorra Burdinbideak\nTrenak 2007ko ekainaren 3a\nIrudian Diesel lokomotorra germaniarra DR 118 edo baita 228 seriekoa. Ardatzak B’B’ moduan ditu. 1980etik aurrera eginak (46)\nHemen duzue argazki bat , railfaneurope webgunetik aterata.\nVirtual Motive Division wegunean duzue eskuragarri.\nEgileak Andreas Funkhaenel eta Steffen Gross


Irungo Artia auzoko ezkien mozketa geldiaraztea eskatzen dio Artiako Lagunak elkarteak Arartekoari | Angula Berria\nHasiera » Irungo Artia auzoko ezkien mozketa geldiaraztea eskatzen dio Artiako Lagunak elkarteak Arartekoari\nZuhaitzen lerrokadura Bidasoa ¡ibaiaren alboan dago eta 1.056 metro luzera du, Faisaien uhartearen eta Santiagoaurra uhartearen artean, eta ekosistemaren zatia da ¡baiak itsasoan daukan ahoan..\n51 zuhaitzen mozketen lehen fasearen onarpena txosten tekniko batean oinarritzen da. Txosten hori Udalak eskatu zion Irungo zuhaitzak mantentzeko, zaintzeko eta hobetzeko kontratuaren enpresa esleipendunari, 2019ko azaroko eta abenduko haizeteetan lau ale erori ondoren.\nArtiako Lagunak Arartekoari bidalitako idazkiak honako puntu garrantzitsu hauek aipatzen ditu:\nUdalak aurkeztutako txostenak ez du zuhaitzez zuhaitz egindako arrisku-analisi indibidualizaturik egiten, ez du arriskuaren ebaluaziorako metodologia argi eta zehatzik jarraitzen, eta ez du arbolazaintzaren eskura dagoen tresna teknikorik erabiltzen. Txosten teknikoan ez dago objektibotasunik, proposatutako jarduerak egiten dituen enpresak berak egingo baititu. Deskonexioa eta independentzia egon beharko luke gomendio teknikotik erator daitezkeen lanetatik. Mozketa eta haren ordezkapena azken baliabidea izan beharko litzatekeenean, mozketa besterik ez da proposatzen.\nUdalak zuhaitzak mozteko hartutako erabakiak eta Udalak eskatutako txostenak ez dute funtsezko puntu bat kontutan hartzen: ezkien lerrokadura metro gutxira, ia muga berean, hegazti-faunarentzako leku estrategiko bat, bai bertan beti dabilena, bai, batez ere, migratzailea, 1994tik Txingudiko Eremuko Baliabide Naturalak Babesteko eta Antolatzeko Plan Bereziak babestua, Natura 2000 Sarean sartua, Hegaztientzako Babes Bereziko Eremu2000tik, LIC-Atlantikoko eskualde biogeografikoaren Batasunaren Garrantzizko Lekua 2004tik, Kontserbazio Bereziko Eremua2013tik, 2002ko Ramsar Hitzarmenaren arabera nazioarteko garrantziko hezegune izendatua eta 037 Hegaztien kontserbaziorako gune garrantzitsuak barruan sailkatua. Gipuzkoan babes-maila hori duen gune bakarra da.\nEz du kontutan hartzen, ezta baloratzen ere, zuhaitz horiek udalerrian kutsadura akustiko handiena duten kaleetako batean duten pantaila akustikoaren funtzioa. Mozketak, zalantzarik gabe, auzoak jasango lukeen kutsadura akustikoaren maila handituko luke, baina ez da horrelakorik aurreikusten.\nEra berean, Udalak ez du kalkulatu zuhaitzen lerrokatze horrek zer ekarpen egiten dion kutsadura-mailak murrizteari.\nIrungo Udalak ez du herritarren partaidetzarako eta jendaurreko informaziorako prozesurik egin, Irungo udalerriko Eremu bBerdeen eta Arbolatuen Plan Zuzentzailean (2009) eta Irungo Jasangarritasunaren aldeko ll. Ekintza Planean (2015-2025) proposatzen den bezala, aurrez eta behar den moduan, aurreikusitako mozketak Artia auzoan eta Txingudiko Badian izango dituen irismena eta ondorioak ezagutzeko.\nZuhaitzak mozteko erabakia, haien arriskugarritasuna justifikatu gabe eta alternatibarik eskaini gabe, bidegabea, desegokia eta ez dauka inolako koherentziarik udalak azken urte hauetan berretsi dituen hitzarmenekin. 1995ean Herritarren Zuhaitzaren Eskubideen Gutuna (Bartzelonako Gutuna) berretsi zuen,. 2000. urtean, Iraunkortasunerako Europako Hirien Gutunari (Aalborgeko Gutuna) atxiki zitzaion, eta lraunkortasunerako Udalerrien Euskal Sarean sartu zen, Irungo Udalerriko Eremu Berdeen eta Zuhaiztiaren Plan Zuzentzailea du (2009) martxan dago, eta, gaur egun, Irungo Jasangarritasunaren aldeko 2015-2025 aldirako ll. Ekintza Plana garatzen ari da.\nHorregatik guztiagatik, Arartekoari eskatu zaio:\nPlanifikatutako mozketak saihestea.\nOrain arte desagertutako 16 zuhaitzak ordezkatzea.\nJuan Thalamas Labandibar kalean (Gl-636 errepidea) dauden zuhaitzen lerrokadura guztia zaintzea eta defendatzea.


GAIA - bisioa eta misioa\nEuskadiko Teknologia Elektronikoen eta Informazioaren Industrien Elkartea da GAIA; irabazi asmorik gabekoa, pribatua eta profesionala. 1983. urtean jaio zen eta egun, eremu elektronikoan, informatikoan eta telekomunikazioetan oinarritzen diren produktuak eta zerbitzuak eskaintzen dituzten 260 enpresa baino gehiagok osatzen dute.\nGAIAren xedea da Sektore Elektroniko-Informatikoaren garapena eta hazkuntza bultzatzea, eta sektorearen teknologiak eraginkortasunez erabiltzea Gizartearen Informazioaren eta Ezagutzaren garapenean parte hartzeko.\nElektronikaren, Informatikaren eta Telekomunikazioaren Sektorearen garapenarekin eta hazkuntzarekin zerikusia duten alderdi guztiak sustatzea.\nEnpresa kideen legezko interesak defendatzea.\nAurreratutako teknologien asimilazioa eta erabilera mesedetzea Euskal Autonomi Erkidegoko taldearen aldetik, Informazio eta Ezagutza Gizartearen garapenean kolaboratzeko asmoz.\nTeknologia elektronikoen eta IKTen garapenarekin gehien konprometituta dagoen izaera pribatuko elkarte independentea izatea, Euskal Herrian teknologia horietan oinarritutako produktuen eta zerbitzuen erabilera zentzudun eta eraginkor irudi gisa.\nEuskal Herriko eremuaren barruan ematen diren jarduerekin zerikusia duten teknologietan egiten diren esfortzuak eta gaitasunak bateratzen dituen erreferente nagusia izatea.\nEspainian, Europan eta sektorearen enpresentzat merkatu globalean ordezkaritza gorena lortzea, berezko akzioen eta gainontzeko elkarterekin sor daitezkeen maila bereko kolaborazioak.\nNazioarteko mailan, agente dinamizatzaile bat izatea, zeinak Euskal Herriko teknologikoki aurreratua den gizartea, merkataritza fidagarria eta gizarte solidarioa den irudia proiektatzea; eta baita enpresa kideen internazionalizazioaren funtsezko elementua izatea ere.


Valentzia da biztanleko semaforo gehien dituen hiri handia | Consumer\nValentzia da biztanleko semaforo gehien dituen hiri handia\nValentziako oinezkoek Bartzelonakoek baino azkarrago gurutzatu behar dituzte kaleak\nValentzia da Espainiako hiri “semaforodunena”. Mila bidegurutze daude araututa. Ehunekoa Madril edo Bartzelonakoa baino askoz handiagoa da, batez bestekoa hiru aldiz txikiagoa baita. Oinezkoek gurutzatzeko duten denbora laburrenetakoa da.\nSemaforo gehiago, baina azkar gurutzatu behar dira. Valentziak du elkargune gehien, herritar bakoitzeko bat. Batez bestekoa nabarmen handiagoa da Madrilgoa (bat 2.700 biztanleko) edo Bartzelonakoa (bat 2.000 biztanleko) baino. Hirian “semaforoz hornitutako” mila bidegurutze Zaragozakoaren (502) bikoitza eta Bilbokoa (198) baino bost aldiz gehiago dira. Datuak irakurketa bikoitza du. Alde positibotik, kopuruak erakusten du Udalak eraginkortasunez erantzun diola herritarren gurutzeak arautzeko eskaerari. Hirian dabiltzan semaforo askoren helburua oinezkoei pasatzen uztea da. Hala ere, dagoeneko araututa dauden bidegurutze kopuru handia dela eta, Udalak gero eta sentsibilitate gutxiago du horrelako auzo-eskaerekin.\n“Gure nahia da oinezkoak babestuta sentitzea eta auzoak ahalik eta bizigarrienak izatea; hala ere, “semaforoak dituzten” bidegurutze gehiegi egoteak zirkulazioa oztopatu egiten du”, aztertu zuen Valentziako trafikoaren arduradun nagusietako batek.\nMadrilen, zirkulazio-bolumena eta -bolumena Valentziak baino bost aldiz handiagoa den hiri batean, 300 bidegurutze arautu baino ez dituzte, zehazki 1.314. Bartzelonan, udal-iturriek adierazi dute semaforoarekin egiten diren elkarguneak 1.508 direla. Udal adituek diote herrialde guztietan geografiari lotutako teoria bat dagoela: zenbat eta hegoalderago egon, orduan eta semaforo gehiago.\nOinezkoek kalea gurutzatzeko duten denborari dagokionez, valentziarrek madrildarrek baino gutxiago egiten dute korrika, Bartzelonakoek baino gehiago eta gasteiztarrek baino dezente gehiago.\nUdalek irizpide batzuk ezarri dituzte bidegurutze arautuak zeharkatzeko. Madrilen, oinezko batek segundoko 1,3 metroko semaforoa arazorik gabe igaro dezakeela uste da; Bartzelonan, berriz, oinarrizko denbora 0,9 da, eta Gasteizen, 0,7 metro segundoko. Valentzian, Trafiko Delegazioko iturrien arabera, gutxieneko irizpidea 1,2 da, nahiz eta Udalaren zifretan ez den metro bat baino gehiago segundoko.\nEuskal Herrian, dekretu baten arabera, udalerri guztiek segundoko 0,7 metro baino gehiago egin behar dituzte. Bartzelonan, metroaren erreferentziazko abiadura jaitsi egin da segundoko (orain Valentzian bezala), 0,9ra.\npeatones-eu semaforoak Valentzia


Gidarien erreakzionatzeko denbora - Trafikoa - Segurtasun Saila - Eusko Jaurlaritza\nSendagaiak eta gidatzea\nKONTUAN HARTU BEHARREKOA...\nGaixotasun espezifikoei aurre egiteko eraginkorrak diren sendagai gehienek ondorio kaltegarriak dituzte gidatzeari dagokionez. Botikak bost istriputatik batean aurki daitezke. Zenbait substantziak euforia-sentsazioa sortzen dute; beste batzuek, ordea, erreakzionatzeko gaitasuna murrizten dute. Ia gehienek erantzun fisiko eta psikiko susmagaitzak eragiten dituzte.\nEtxean egindako sendagaiek edo sendagai naturistek ere, itxuraz kalterik egiten ez duten arren, istripuak eragin ditzaketen nahaste fisikoak sor ditzakete.\nBotikak hartu behar izanez gero eta gidatu, galde iezaiozu medikuari edo botikariari sendagai horrek ba ote duen eraginik gidatzeko gaitasunean.\nGidatu behar izanez gero, zuhur jokatu behar da honako sendagai hauekin: analgesikoekin, somniferoekin, tentsioa eta sukarra jaisteko sendagaiekin, espasmoaren kontrako sendagaiekin, alergien eta gripearen aurkako botikekin, zorabioaren kontrako prestakinekin eta, bereziki, psikofarmakoekin.\nGidaria da ibilgailuaren arduraduna eta ezin du bere zeregina arriskuan jar dezakeen ezertxorekin ere arreta galdu. Horregatik, honakoak egitea ekidin behar du: irratia sintonizatzea, mapak kontsultatzea, erretzea, telefonoa erabiltzea, betaurrekoak garbitzea, musika oso altu jarrita izatea, testuak diktatzea, paisaiari begira geratzea, edo bere garbitasunaz eta itxuraz arduratzea.\nOrain dela gutxiko azterlanen arabera, telefono mugikorra eskuekin helduta izatea gidatzen den bitartean gidariak lukeen arrisku-maila, mozkorra dagoen gidariak izango lukeenaren antzekoa da.\nGero eta istripu gehiago dira distrakzioen ondorio. Adibide gisa, 120 km/h-ra doan ibilgailuko gidariak hiru segundoz galtzen badu arreta, ibilgailua ehun metrotan zehar kontrolik gabe ibiliko litzateke.\nGero eta gidari gehiagok erabiltzen dituzte entzungailuak musika entzuteko. Nolanahi ere, erabat debekatuta dago, horrela gidariak ezin baititzake soinuak entzun (klaxonak, sirenak, edo trafiko-agenteen soinu-adierazpenak), eta horiek segurtasunerako hil edo bizikoak dira.\nGaua iristean errepidean dabiltzanei bi ezinegon sortzen zaizkie: ikustearena eta ikusia izatearena. Lehenengoa konpondu ahal izateko, erabakigarria da gidariak ikusmena ondo izatea, ibilgailuaren argiak ondo egotea eta bertan dauden laguntza-seinaleei jaramon egitea. Bigarrena konpontzeko, oinezkoek eta txirrindulariek osagarri islatzaileak eta kolore argiko arropa izan behar dute.\nIlunabar aldera, argi naturala ahultzen hasten denetik, gidarien ardura nagusia ikustearena eta ikusiak izatearena izan behar du.\nIbilgailuen argiak oso garrantzitsuak dira gauez eta ikuspen urriko baldintzetan. Hori dela-eta, ezinbestekoa da tailerreko teknikari batek aldian-aldian edo berrikuspen-kanpainetan, argiak doitzea.\nGidariren batek arazoak baditu objektuak argi eta garbi bereizteko edo beste ibilgailuen argiek min ematen badiote, bere eta besteen segurtasunagatik, mediku okulistarengana joan beharko luke ikusmena begira diezaion.\nMotorrean, ziklomotorrean, bizikletan edo oinez bagoaz errepidearen ertzetik, dagozkion argiak eramateaz gain, komenigarria da ikusteko moduko arropak eramatea; oinezkoei dagokienez, islatzaileak ere erabiliko dira.\nBestalde, betaurrekoak behar dituzten gidariek islen aurkakoak erabiliko dituzte eta motoristek kontu handia izango dute kaskoaren pantailarekin.\nGidatzerakoan nekea ekiditea\nAutoz egiten diren desplazamenduek higadura fisikorik eragiten ez dutela dirudi; horregatik dira hain ohikoak. Baina uste hori engainagarria da: denbora luzez gidatzen emanez gero, muskuluak eta artikulazioak mindu egiten dira eta kontzentrazioa eta erreflexuak galtzen dira. Arazo horiek arintzeko, komeni da zenbait ariketa egitea atseden hartzeko egiten diren geldialdietan.\nEz da ona autoa gehiegi erabiltzea. Edozein desplazamendu egiteko autoa hartzera ohitu gara, desplazamendu hori txikia izan arren, eta hori gure osasunarentzat kaltegarria da. Komeni da ibilbide txikiak beti oinez edo bizikletan egitea.\nDenbora luzez gidatzen egonez gero, muskuluetan uzkurdurak sor daitezke eta artikulazioetan, berriz, mina; halaber, kontzentrazioa eta erreflexuak galtzen dira. Horregatik, komeni da maiz deskantsatzea gauez gidatzen denean.\nAtsedenaldietan, komeni da gimnasia-ariketa txikiak egitea sorgortutako muskuluak biguntzeko eta pixka bat lasaitzeko berriz ere gidatzen hasi aurretik.\nIbilgailua gidatu behar duenak ez du alkoholdun edaririk edango. Alkohola da hildakoak eragiten dituzten istripuen erdiaren erruduna, eta zaurituak eragiten dituzten istripuen herenaren erantzulea. Zirkulazioko Araudiak, oro har, debekatu egiten du odol litroko 0,5 gramo alkohol baino gehiagoko tasekin gidatzea (alegia, 0,25 miligramo alkohol putz egindako aire-litro bakoitzeko).\nGauez, alkoholak eragin handiagoa du eta motelago desagertzen da. Horregatik, normala da goizaldean alkoholemia-kontrola egiten duten gidari askok positibo ematea aurreko gauean edandako alkoholaren eraginez.\nGidariak ezin du alkoholik edan. Kopa bakar batek arriskua ikusteko gaitasuna mugatu dezake eta bigarren kopa hartuz gero, gure gorputzaren tamaina aintzat hartuta, gidatzeko ahalmena erabat deuseztatu dezake.\n18 urtetik beherakoek eta 65 urtetik gorakoek defentsa organiko gutxiago dituzte alkoholaren aurrean. Bestalde, asko jateak, alkohola odolera iristea atzeratu egiten duen arren, ez du ekiditen azkenean alkoholak ondorioren bat izatea.


Harry Potter eta euskaldunen misterioa\nAdiskide bakar batekin hasi zen txantxa, baina laster batean zabaldu zen lagunarte osoan. Azaldu baino lehen, testuingurua apur bat argituko dut. Duela urte gutxi batzuk baino ez nuen euskaraz bizitzeko erabakia hartu. Alegia, euskara pasiboki jasotzeko gai izatetik, aktiboki ere bilatzera igaro nintzen. Are gehiago, nire nortasuna hizkuntza honen bitartez eraikitzen hasi nintzen: pentsamenduak, lana, harremanak... Eta, aizue, pozarren orduz geroztik.\nErabaki hori hartu baino lehen, nire istorioa arras arrunta izan zen; Gasteizko gazte gehienen berdintsua, nire ustez. Hezkuntza sistemak hizkuntzarekiko indiferentzia hutsarekin eta solastatzeko erdipurdiko gaitasunarekin utzi ninduen; beste gauza askorekin batera gelaren barruan gordeta geratuko zen iraganeko eragozpentzat neukan euskara.\nAskoren kasuan ez bezala, euskararen zera atabiko hori ez zen erakarri ninduen faktorea, ezta arbasoek ahaztutako hizkuntza berreskuratzeko nahia ere, familia Euskal Herritik kanpokoa bainuen. Tresna hutsa ez, baizik eta edukia nuen gustuko: euskal literatura eta musika hobeto ulertu nahian, buru-belarri ekin nion hizkuntza hobeto ikasteari —egunkari honen testuak, besteak beste, lagungarri prozesuan—, hizkeran nire jatorri muggle-a ikusezin bihurtu arte.\nAskotan, ordea, lagunek zerbait lekuz kanpo dagoela igartzen dute. Tabernetan euskal abesti ezin mitikoagoren bat jartzean haiek erakusten duten frenesiaren aurrean axolagabe azaltzen naizenean, orduan haserre galdetzen dute: «Baina hi non ostia gorde haiz gaztaro osoan?». Hemen bertan, baina oso urrun aldi berean, antza.\nHortaz, hasierako adiskide burutsu horren txantxa. Harry Potter mundu magikoaren ezaugarri oinarrizkoenak aurkitzean nola, hala geratzen nintzen ni Laztana abestia erakutsi edo santomasei buruz lagunek hitz egiten zidaten bakoitzean: aho bete hortz. Bazter batean geratzen nintzen parrandetako abesbatzak Egingo dugu kriston kanika taldea leloa garrasika aldarrikatzeari ekiten zioen une horietan. Mago betaurrekodunaren lagunei bezalatsu, gauza barregarri bezain sinesgaitza iruditzen zaie nire lagunei arrunt-arruntak diren erreferentzia kulturalak eskimal bati bezala azaldu behar izatea beste euskaldun bati.\nJon Maiaren jarduna arretaz eta atseginez jarraitu dut haren berri eman zidanetik Altsasuko Extremadurako Etxeko presidenteak —etorkin komunitatearekin egiten duen zubi lanaren seinale—. Bera bezalako erreferenteak izatea, berria ez ezik, ezinbestekoa ere izan zitzaidan: identifikazio handia sentitu nuen. Eta horrelako nahikorik ez dagoela esango nuke, nahiz eta euskararen historian kanpotik etorritako euskaldun mordoa egon, literalki zein kulturalki. Beraz, euskaldunen munduan murgildu diren Harry Potterrengandik gauza bat gustatuko litzaidake: euskaraz bizi eta sortu ez ezik, haien bizipenak kontatzea, gure iruditeria aberasteko asmoz.


Ibinagabeitia eta Txillardegi: antibirus indartsuak! (eta II) • ZUZEU\nIbinagabeitia eta Txillardegi: antibirus indartsuak! (eta II) –\nHonen aurrekoan, Jokin Zaitegi eta Andima Ibinagabeitia izendatu genituen euskara ahultzeko eta hiltzeko birusaren aurkako ahalmen handiko antibirus gisa; oraingoan, Ibinagabeitia Zuzeu-ko irakurleentzat askoz ezagunagoa den Txillardegirekin lotu dut. Zaitegi eta Ibinagabeitia aitonatzat bezala, Txillardegi aitatzat jo dezakegu euskaltzaleok merezimendu osoz.\nIbinagabeitiaren eta Txillardegiren harremanetara etorririk, bien artean formakuntzaz, eta ideologiaz eta mentalitatez alde handiak bazeuden ere, Txillardegi ezkertiarrago eta elantxobearra eskuindarrago, eta bizkaitarra jesuitetan ikasia izaki autore greko eta batez ere latindarraren ezagutzaile eta miresle -Virgilio eta Ovidioren obrak itzuli zituen-; Txillardegi, aldiz, kultura modernoa(goa)ren eta J-P. Sartre eta B. Russellen miresle izanagatik, abertzaletasunak eta euskaltzaletasunak lotu zituen. Gatozen lotura horiek argitara ateratzera.\nElkarri egindako gutunetan oinarrituko gara, ez baitzuten bekoz beko elkar ezagutu. Ibinagabeitiak Caracaseko erbestetik Belgikan erbesteraturik zegoen Txillardegiri egindako lehen gutunean ziotson, besteak beste, ETA erakunde berrian, euskarari behar eta merezi zuen lekua emateko idatzi eta gainerakoetan. Txillardegik, lehenik, aditzera eman zion buruz buru ez ezaguturik ere, idatziz ezagutzen zuela Euzko-Gogoa eta Irrintzi-ko artikuluetatik, eta bera euskaltzale eta abertzale izanik, beti lankide eta gogaidetzat ere eduki zuela\nAbertzaleen artean euskarari eman beharreko lekuari zegokionez, Txillardegik erantzun zion bera erresistentzian norbait izan zen artean, ahalegindu zela euskarari duen garrantzia aitortzen, baina, orduan, Belgikan zegoenez gero Frantziatik kanporatua izaki, ezin zuela ezer egin. Eta jarraian honako hitz esanguratsu hauek idatzi zizkion:\nEuskal Herria euskaldun herria baizik ez da. Nere ustez, gañerakoak ipuiak dira! Nere aberria, eta zeurea EUSKAL HERRIA da, eta ez Euzkadi. Euzkadi´k Euskal Herria salba dezake, eta Euzkadi sortu gabe hil egingo da. Baiña gure Aberria EUSKAL HERRIA da, eta ez Euzkadi. Ni abertzalea naiz ehunetik ehun, eta ehunetik ehun Euzkadi Askatuaren aldekoa, baiña ez ditut nahastutzen Aberria eta Erresuma. “Abertzale” izeneko batzuk bai; baiña, benetan esaten dizut, nere ustez gure herriak hau ikusi du, eta hobe gaude sekulan baiño (1966-05-30). Internet: Andima Ibinagabeitia. Gutunak 2, 301.\nNolatan idatzi zion lehen gutuna Ibinagabeitiak Txillardegiri, hura buruz buru ez ezaguturik, eta bien artean alde-aldera hogeita lau urteko aldea egonik? Gutun hori idatzi baino lehentxeago honela idatzi zion Nemesio Etxaniz apaiz poetari -azkoitiarra ere gutunen bitartez baino ez zuen ezagutzen elantxobearrak-:\nOraintxe irakurri dut Txillardegiren liburu berria: Huntaz eta hartaz. Lan sakonak dakazkinak eta ederki idatziak (…) benetan irakurgarria liburutxoa. Beinipein gazteok exenplu ederrik ematen die gure politiko zarrakituei, inoiz ere euskerarik lumartean artzen ez duten oriei eta artuko ere ez. (1966-I-4). (P. Urkizu 2000: 296)\nHandik laster berriz ere, Ibinagabeitiak Nemesio Etxanizi:\nIrakurri dut Txillardegiren liburu berria; arekin bat nator gauza askotan, eta arrazoi guziak ematen dizkiot euskera kontuan batez ere. Gure abertzale ergelak ez besteak, euskera ondatu besterik ez ziguten egin. Etzuten jakin aberri izkuntzari daukan garrantzirik ematen, eta oraindik ere eztute ikasi…Gazteok barriz euskera daukate gure aberriaren zimendutzat, eta ortan arrazoi guztia daukate euskotar izeneko orien aurka…Jakingo duzu zer nolako artikuluak agertu diran Tierra Vascan euskeraren aurka eta erderaren alde…Alderdi ortakoak eta bestelakoak erdera goraipatzen ari diranak alegia, espainiar ustel batzu besterik eztira, eta ez euskaldun, gainera gure arerioak bainon are arerioagoak eta kaltegarriagoak (1966-II-15). (P. Urkizu 2000: 300)\nGarbi ikusten da aberritzat Euskal Herria izatea, eta estatua Euskal Herria bizi zedin nahi zutela biek ala biek, eta horretan erabat bat zetozela Ibinagabeitia eta Txillardegi. Gutunok elkarri trukatu zizkioten urtean (1966), ikastolen mugimendua indarra hartzen hasia zen, eta laster euskalduntze eta alfabetatze mugimendua. Ez zen gezurra herria hasia zegoela hizkuntzaren garrantzia ikusten. Handik hona ikuspegi hori erabat galdu ez, baina moteldu bai asko moteldu da batez ere EAJ eta PSE eskutik helduta gobernatzen ari direnetik. Euskal nazioa eta hizkuntza bereiziak dituzte agintariek -kontzertu ekonomikoa eta ongizatea dira nonbait euskal nazio foralaren oinarriak-, eta herritarren aldetik ere horren aurka ez da aski indar egiten.\nBestelako etsenplua eman digute Ibinagabeitiak eta Txillardegik. Guri ere badagokigu jarraibide euskaltzale-abertzale sakon hori atxikitzea eta ahal dugun heinean lau haizeetara hedatzea.\n16 pentsamendu “Ibinagabeitia eta Txillardegi: antibirus indartsuak! (eta II)”-ri buruz\nJJ 2020-04-01 18:20\nNik esango nuke, hizkuntza eta nazioa bereiztearena, erakunde abertzale subordinatuen (EAJ, EHBildu eta abar) ezaugarria dela. Erakunde abertzale (espainiar) supremazistek (PP, PSOE, Podemos…) oso estu lotzen dituzte hizkuntza (gaztelania) eta nazioa (Espainia).\nErakunde abertzale subordinatuak euskara / gaztelania eta euskara / frantsesa “elebitasunaren” gurtzaile dira, inposatzen dizkiguten hizkuntzak bertokotuz eta sustatuz.\nZer esaten zuen Ibinagabeitiak elebitasunari buruz?\nPatxi 2020-04-01 18:59\nIbinagabeitiak zioen euskara indartu arte behintzat hizkuntza ofizial bakarra euskarak izan behar zuela, eta Txillardegik askotan aipatzen zuen euskarak lurralde-eskubideak behar zituela (Espainiak edo Frantziak edo Flandriak dituztenak edo Suitzan kantoi bakoitzak dituenak) eta ez hizkuntza-eskubideak. Elebakartasun ofizialaren aldekoak ziren biak ala biak, ez, elebitasunarenak.\nHaien ikuspegia jarraitzera, gaur egun erakunde publikoetan euskaldunak egon beharko lukete, ez, kontseilari eta alkate elebabakar erdaldunik, eta telebista publiko bakarra izan behar genuke: euskalduna, eta hedabideetan euskaraz bakarrik hitz egin beharko genuke, ez ETB1erako euskaraz eta ETB2rako erdaraz. Berriki EAEko lehendakari Urkulluk eta lehendakariorde Tapiak egin dutenaren alderantziz. Une garrantzitsuan EAEko gizarteari ETB2 telebista publikotik, gaztelaniaz. Berori dago esaten euskaldunak gizarte erdaldunean integratzea dela elebitasunaren helburua, eta ez alderantziz. Mendekotasun politiko itzela, eta linguistikoa ere bai!\nIparraldeko euskaldun bat frantsesez mintzo entzuten dugunean, esaten dugu frantsesa dela, eta haiek Hegoaldeko euskaldunak gaztelaniaz mintzo entzuten gaituztenean, arrazoi beragatik, espainolak garela diote. Praktika hori hautsi beharra dugu. Maila pribatuan ezinezkoa da, ezin dugu une honetan praktikara eraman euskaldunekin bakarrik harremanak izatea, ezinezkoa delako, baina administrazioarekiko eta hedabideekiko harremanetan-eta euskaraz bakarrik egin behar genuke; bestela, euskararen ordezkapenari haizea ematen ari gara.\nBenat Castorene 2020-04-01 19:35\nPako eta Jonjo hel!\n“…baiña ez ditut nahastutzen Aberria eta Erresuma.” “\nEz naiz erabat segur ondo ulerturik zer arran nahi duen erresuma hitz erregetiar horrekin\nEta beheko parte hau aldiz batere ez konprenitu\n“;… baiña, benetan esaten dizut, nere ustez gure herriak hau ikusi du, eta hobe gaude sekulan baiño”\nEskerrik asko aintzinetik\nPatxi 2020-04-01 19:41\nAgur, Beñat. 1. Erresuma: estatua. Eta 2. Euskaldun herria jabetu zela euskaren garrantziaz, eta horren arabera, jokatzen hasia zela. Ikastolengatik batez ere, nik uste.\nJJ 2020-04-01 22:21\nUrkullutarrek, Ibinagabeitiatarrekin zer ikusirik ez, agi denez.\nGaur bertan, arratsalde partean, Koronabirusaren krisialdiaren inguruko eztabaida bizia ETB2n, hiruzpalau gonbidatu tartean, españolez.\nAldi berean, ETB1en, 2013ko Giroko etapa bat “eskaini” digute.\nBenat Castorene 2020-04-02 09:35\nMilesker Pako diozuna izango da seguraz ere.\nBainan euskarari emaiten dion lehentsasunaz aparte, politika praktikoari dakokionaez pasarte hura ez da esplizitoenetarik aipu honen testuingurua ezdakien batentzat.\nAdibidez ondoko esaldi parte hau misteriotsu gelditzen zait\n“Euzkadi´k Euskal Herria salba dezake, eta Euzkadi sortu gabe hil egingo da” ????\nZer da konkretuki euskadi hau Txilardegirentzat? EAEkoautonomia? ala desiratzen duen euskal errepublika bat?\nZer esan nahi du beraz? hura sortu orduko aberria etaeuskara jada galduak izanen direla?\nTestu honek galdera asko sor arazten dizkigu. Ikastolako erakasle banintz Euskaran edo Filosofian testu esplikazione bat egin araziko nizkieke ikaslei. .\nPatxi 2020-04-02 09:50\nBeñat, eskerrik asko agertzen duzun interesagatik.\n“Euzkadi” 1966an, Txillardegi eta euskal abertzaleentzat, zazpi euskal herrien batasun politikoa izendatzeko terminoa zen; euskal errepublika, euskal estatu desiratua izendatzeko erabiltzen zena.\nOrduan, ikuspegi horretatik: Euskara hilko da hizkuntza nazional izango lukeen eta hizkuntza nazional gisa tratatuko lukeen euskal errepublikarik gabe, baina gauza bat da euskal nazioa, hizkuntzan oinarritua, eta beste bat euskal errepublika horretan bizi direnak; batzuk euskal naziokoak eta beste batzuk erdal nazioetakoak, funtsean, espainiar eta frantses nazioetakoak.\nPatxi 2020-04-02 09:58\nBalizko euskal estatu horrek euskaldunduko lituzkeenak. Madrilen zentroa duen estatuak erdaldundu gaituen bezala, eta zuek Parisen zentroa duenak, guk ere geure estatua lorturik, euskara hedatzea estatu lurraldean.\nPatxi 2020-04-02 10:10\n1979ko abenduaren 22an argitaratu zen Espainiako Estatuko Buletin Ofizialean EAEko autonomi estatutua. Lehen artikuluak honela dio:\nHortik dator gaur egun Euskadi Euskal Erdia, Araba, Bizkaia eta Gipuzkoa izendatzeko erabiltzea EAEko administrazioan eta hortik eratorririk, beste hainbat esparrutan.\nBenat Castorene 2020-04-02 10:40\nJj zure lehen iruzkinaren harian erran nezake EAJ, EHbildu, PP, PSOE, Podemos eta abar, hots partidu politiko guziek nahi dutena da agintean direnean agintean egon eta ez direnean agintera iritsi.\nHorrentzat Madridekin hasarretzea ekiditeaz gain beren hautesle naturalak perekatu behar dituzte erdaraz diogun bezala « biloaren sentidoan » eta besteak ez sobera izitu nun ez diren partidu espaniolistak bezala aski indarttsu sentitzen erraiteko tripan dutena.\nErrealistak izan behar gara, Euskarak EHko oraiko gizartea zatikatzen du euskara mailak, esforzuak egiteko gogo maila, sendimendu nazionalak, kontzientzia politikoak direla eta.\nJJ, zu bezalako asko izanen dira bainan ez aski Txilardegiz, Zaitegiz eta Ibinagabeitiaz osatutako partidu bat « agintera » igo arazteko eta sustengatzeko Madrid desafiatzen.\nHau da bazterretikako inpresio bat eta behar bada ez naiz aski jakinean.\nAldiz partidu politikoarenaz segur naiz unibertsala da. Horrengatik maluruski ezeptiko xamar naiz partidu berri baten, besteak ez bezalako batenideia ateratzen delarik. Edo ez litzateke egiazko partidu bat, agintera iritsi nahiko lukeena, zeren eta euskara inposatu nahi duela proklamatuz ez bailuke agintera iristeko xantzarik. Soluzioa bestelakoa izan behar da.\nPatxi 2020-04-02 10:44\nTxillardegiren “Euzkadi” ildo honetakoa. Hitzak Piarres Lartzabalenak eta musika Mixel Labeguerierenak (1963an kaleratua diskoa)\nBenat Castorene 2020-04-02 10:49\nKantu horren garaitik huna gure kontzientzeak atzera egin du.\nBenat Castorene 2020-04-02 11:18\nNeke da hau kantazea tomate bat bezala gorritu gabe.\nPatxi 2020-04-02 11:28\nOrduan ere, Enbataren sorrera inguruan, neke zela badakit. Erotzat hartuak ziren Enbatako kideak. Gauzak anitz aldatu dira. Luze joko luke aldaketak agertzeak. Baina garbi dago ez gaudela kontent egungo euskararen egoerarekin, ez zu eta ez ni.\nfreud 2020-04-06 00:34\nAnacleto Ortuetak idatzi zuen bezala “Santxo III el Mayor eligió sabiamente las fronteras del Estado vasco, pues los limites que dio a Nabarra fueron los geográficos naturales. Es el genio tutelar de la nacionalidad vasca. Gracias a él vivimos como pueblo.” eta Federico Krutwig bere liburuan -Vasconia- azpimarratzen zuen bezala “El futuro Estado libre vasco deberá comprender al sur de los Pirineos y al norte los territorios que correspondieron a la Corona de Navarra y Ducado de Vasconia, soberanías que en su origen son las mismas”, biek nondik nora dugun irtenbidea gure arazo nazionala konpontzeko seinal bat bidaltzen digute.\nNik garbi dut nire arbasoen Estatua -bereziki nire herriaren gaurko Estatua nahiz eta okupatua eta bahitua egotea- defendatuko dudala.\nNabar Estatuaren jarraipena da helburua identifikatzen duen elementu programatikoa eta norantz bideratu behar ditugu gure bitarteko guziak betetza asmoei emateko.\nHandik aurrera posiblea dugu gure nazioa berraktibatzea, gure hizkuntza berpiztea eta gure izan eta egon berreskuratzea. Ez dago besterik.\nMeredith 2020-04-07 21:57\nBirusak direla eta.\nAzken boladan egunero ari gara irakurtzen eta telebistan ikusten hainbat herri espainoletan barrikadak jartzen dituztela kanpotarrak barruan sar ez daitezen eta koronabirusarekin kutsa ez dezaten bertako jendea.\nEta estatuko indar polizial guztiak gustura baino gusturago ari direla defentsa-lan patriotiko horretan inplikatuta.\nTransposizioa eginez, galdera inoxoa planteatu zait berehala: inori ez al zaio bururatu hizkuntz birus kutsagarriaren aurka antzeko neurriak proposatzea arnasgune omen diren euskal herri bakan horietan?\nEuskara horrela osasuntsuago aterako litzateke, arnasguneak sanoago egongo lirateke, eta inportanteagoa dena: euskaldunon sistema inmunologikoa ere sendoago izango genuke hurrengo birus-jazarpen eta erasoei aurre egiteko.\nEta guardiazibila eta ertzaintza seguru prest leudekeela hain lan patriotikoan jarduteko!\nEta bote-botoprontoan iruditu zait Eusko Jaurlaritzak heldu diezaiokeela zeregin horretan lidergoa eramateari. Edo Hizkuntz Politikako arduradunek. Edo EAEko agintaritza guztia kopatzen duen EAJ delakoak. Bai, zergatik ez, une latz hauetan ETB1eko esentzia baskoak hainbeste eta hain sutsu zaintzen ari diren horiek berek.